Ҳозир дунёда шундай вазият юзага келдики, бу жараёнга ҳеч ким тайёр бўлмаган, ҳаёт бу қадар ўзгаришини хаёлига ҳам келтирмаганди. Буларнинг барчаси, чекланган иш режимига ўтиш ёки ҳатто ишсиз қолиш, молиявий қийинчиликлар, доимий қўрқув инсоннинг психо-эмоционал ҳолатига салбий таъсир қилади. Одамлар стрессни бошдан кечирмоқда. Бунинг оқибатлари эса соғлиқ учун жуда хавфли бўлиши мумкин. Шунинг учун карантин пайтида стресс ва депрессияни қандай енгиш масаласи бугунги кунда энг муҳим масалалардан бири ҳисобланади.\nБу - тананинг ёқимсиз ва салбий ҳодисаларга муносабати. Карантин даврида стрессни келтириб чиқарувчи сабаблар:\n- келажакнинг ноаниқлиги;\n- молиявий қийинчиликлар;\n- касал бўлишдан қўрқиш;\n- одатдаги турмуш тарзининг ўзгариши;\n- ўйин-кулги ва одатий фаолиятнинг тақиқланганлиги;\n- уйда доимий бўлиш зарурати;\n- дўстлар, оила билан жонли мулоқотнинг йўқлиги ва бошқалар.\nСизни биринчи навбатда нима ташвишга солмоқда? Ўзингиз учун стресснинг сабабларини аниқлаб, у билан шуғулланишни бошланг. Бунинг учун мутахассислар томонидан тавсия қилинган маслаҳатларга амал қилишингиз лозим:\nВақтингизни режали ва оқилона сарфлашга ҳаракат қилинг. Сиз оддий инсонсиз, шу боис стресс, хавотир ва депрессияга тушишингиз оддий ҳол. Фақат дангасалик қилманг, чунки стресс ва хавотир фаолиятингизга таъсир қилишини унутманг. Шунинг учун аввал руҳий ҳолатингизни нормаллаштириш, кейин эса самарадорлик ҳақида ўйлашингиз лозим.\n1. Ҳаракатларингизга боғлиқ ва боғлиқ бўлмаган стресс сабабларини белгиланг. Бундай вазиятда нима қилишингиз мумкинлиги ҳақида ўйлаб кўринг. Албатта, биринчи навбатда шифокорларнинг тавсияларига амал қилишингиз керак - қўлингизни тез-тез ювинг, антисептиклардан фойдаланинг ва одамлар билан мулоқот қилмасликка ҳаракат қилинг. Карантин чораларига риоя қилиш ўзингизни янада ҳимояланган ҳис қилишингизга ёрдам беради.\n2. Бугунги кунингиз билан яшанг. Келажак ҳақида мулоҳаза юритмаслик, бошқаларнинг келажакда нима бўлишига оид тахминларига ишонмаслик, пул тугаб қолди, деб ўйламасликка ҳаракат қилинг. Буларнинг барчаси доимий стрессга олиб келади.\n3. Кунингизни режалаштиринг. Кундалик тартиб деярли карантиндан олдинги каби амалга оширилиши мумкин. Агар уйда ишлаётган бўлсангиз, аввалгидек бир вақтнинг ўзида туринг. Уй ташқарисидаги одатий ўйин-кулгиларни севимли машғулотингиз билан алмаштиринг;\n4. Маълумотларни саралаб чиқинг. Янгиликларни фақат ишончли манбалардан олинг. Ижтимоий тармоқларда одамлар ёзадиган ҳамма нарсага ишонманг. Янгиликларни кунига бир марта текширинг;\n5. Ўз ҳисларингиз ҳақида гапиринг. Қўрқувларингизни яқинларингиз билан баҳам кўринг, бу ҳақда ташвишланманг.Хавотир ва стрессни бошдан кечиришни тўхтатсангиз, ўзингизни ривожлантиришингиз мумкин.\nУшбу даврда, айниқса соғлом уйқу ҳақида унутманг. Доим бир вақтда ухлашга ётинг ва уйғонинг. Камида 7 соат ухланг.Тўғри овқатланишга ҳаракат қилинг. Овқатланиш тартиби ҳақида унутманг. Ўзингиз хоҳлаганингиздек овқатлансангиз, карантиндан кейин ортиқча вазн билан курашишингизга тўғри келади. Спиртли ичимликлардан тийилишингиз лозим. Бу дам олишга ёрдам беради деб ўйласангиз, ушбу фикрни миянгиздан чиқариб ташлаганингиз маъқул.\nМиянгиз қанчалик яхши ишласа, стрессга берилиш эҳтимоли шунчалик кам бўлади ёки уни енгиш осонроқ кечади. Ҳар куни хотира, диққат ва бошқа қобилиятларни ривожлантиришга қаратилган машғулотлар билан шуғулланишга ҳаракат қилинг. Соғлигимиз ўз қўлимизда эканлигини доимо ёдда тутишимиз керак. Юқоридаги қоидаларга амал қилсак, ўзимиздаги ички хавотир, қўрқув, стресс ва депрессияни муваффақиятли енга оламиз.


25 октябр 2020, Тошкент вақти: 19:13\nЛивия пойтахтидаги ҳукуматга қарши кучлар қўмондони генерал Халифа Ҳафтар Россия ташқи ишлар вазири Сергей Лавров билан. Москва, 2020, 13 январь.\nКуни кеча Ливия пойтахти Триполида жойлашган бош вазир Фаёз Сарраж ҳукумати ҳамда Ҳафтар етакчилигида фаолият юритаётган рақиб администрация етакчилари тинчлик музокараларини олиб бориш учун Россия пойтахтига боргани хабар қилинган эди.\nМузокараларда Сарраж ҳамда Ҳафтар юзма-юз учрашмаган. Икки тараф делегациялари аъзолари Россия ҳамда Туркия армиялари расмийлари иштирокида етти соат музокара олиб борган.\nКечга бориб Туркия ташқи ишлар вазири Сергей Лавров ҳамда Туркия ташқи ишлар вазири Мавлуд Чавушўғли Сарраж тинчлик битимини имзолаганини, аммо Ҳафтар ўйлаб кўриш учун кўпроқ вақт сўраганини маълум қилишди.


Эрон Қизил денгиздаги нефть танкерига ҳужум ортида АҚШ, Исроил ва Саудия Арабистони турганини билдирди - Daryo\n00:30, 19.10.2019 44577\nЭрон парламентининг юқори лавозимдаги вакили Қизил денгиздаги Sabiti нефть танкерида юз берган портлашлар ортида АҚШ, Исроил ҳамда Саудия Арабистони турганлиги ва бу борадаги исбот-у далиллар тез кунларда БМТга юборилишини маълум қилди. Бу ҳақда «Iran.ru» хабар берди.\nФото: Benin Web TV\nЭрон парламентининг миллий хавфсизлик ва ташқи сиёсат масалалари бўйича аъзоси Абулфазл Ҳасанбейжи танкерга ўрнатилган камералардаги видеоёзувдан ҳужумнинг Исроил, АҚШ ва Саудия Арабистони томонидан уюштирилганлиги маълум бўлганини билдирди.\nУшбу зулм учлиги (АҚШ, Исроил ва Саудия Арабистони) Эрон ислом республикасини енга оламиз дея ҳисоблаган. Айрим давлатланинг танкер ҳужумига алоқадорлиги бўйича далил ва исботлар тўпланган. Улар БМТ ҳамда ташкилотнинг Хавфсизлик кенгашига юборилади. Ушбу ҳужумни амалга оширган ва унда иштирок этганлар ўз қилмиши учун жавоб бериши лозим.\nАбулфазл Ҳасанбейжи, Эрон парламенти депутати\nSabiti Эрон нефть танкер ўтган ҳафтада Саудия Арабистони соҳилларига, Жидда портига яқин ҳудудда ҳужумга учраган ва иккита портлаш амалга ошиши натижасида юк кемасидаги нефть маълум вақт сувга оққанди.\nМавзуга доир: Теҳрон ҳужумга учраган нефть танкерининг Эронга тўққиз кунда етиб келишини билдирди\n19:48, 02.04.2020 230716\n17:14, 28.03.2020 364368\n06:13 Бугун 819\n00:17 Бугун 12786


«Толибон» ваъдасида турмади. Панжширда жанг бошланди - EFFECT.UZ\n. 00:52 | 03.09.2021\nАфғонистоннинг Панжшир вилоятининг ғарбий қисмида “Толибон” ҳаракати ҳарбийлари ва қаршилик фронти жангарилари ўртасида жанг бошланди. Бу ҳақда Sputnik Афганистан хабар бермоқда.\nҲозирда қарама-қаршиликлар Шотол туманида ва Хавак, Анжаман ва Дарбанд давом этмоқда… Панжширнинг шимоли -шарқий вилоятларида, Париян ҳудудида отишма ҳақида хабар берилмаган.\n“Толибон” қўмондони ҳисобланадиган Ғофур Мавлави ва унинг 410 нафар жангчиси қаршилик фронти томонга ўтган. Уларнинг барчаси бадаҳшонлик тожиклар эканлиги маълум бўлди.\nШунингдек, “Толибон” Бадаҳшонга ҳарбий отрядларини жойлаштирган ва ушбу вилоятидан қаршилик фронти кучлари ҳарбийларининг бир қисми ортга чекинган.\nAl Arabiya телеканалининг маълум қилишича, Аҳмад Масуд ва “Толибон” музокара ўтказишга келишиб олган ва ўт очишни тўхтатиш тўғрисида келишиб олгани ҳақида хабар берди.\nТаъкидлаб ўтиш жоиз, “Толибон” ҳаракати Панжшир вилоятига куч ишлатиб кириш ниятида эмаслигини маълум қилганди.\n“Биз куч ишлатиб кирамиз деб айтмаганмиз, улар билан кўп маротаба мулоқот қилдик, лекин музокаралар натижа бермади ва ҳозир ҳам қийинчиликларга учраяпмиз. Ҳозирги вақтда муаммоларни музокара йўли орқали ҳал қилмоқчимиз – бу бизнинг позициямиз. Барчасини тинчлик билан келишиш ниятидамиз”, – дейди Наим.


Zoom ўз фойдаланувчиларига $85 миллион компенсация тўлайдиган бўлди - Terabayt.Uz\nZoom ўз фойдаланувчиларига $85 миллион компенсация тўлайдиган бўлди\nШахсга оид маълумотларнинг махфийлиги ҳақидаги қонунни бузганликда айблаб, бир гуруҳ Zoom фойдаланувчилари уни судга беришган эди. Суд даъвогарларнинг талабини ҳақли деб топди ва видеоконференциялар сервисини томонидан товон пули тўланиши ҳақида ҳукм чиқарди.\nЎҚИНГ: Шахсий маълумотларингизни қайси мессенжер энг кам, қайсилари кўпроқ «кавлаштиради»?\nБу ерда гап Калифорния штати қонунлари бузилганлиги ҳақида кетмоқда. Жамоавий даъво аризасида кўрсатилишича, Zoom ўз фойдаланувчиларини огоҳлантирмай туриб, улар ҳақидаги маълумотларни Facebook компаниясига берган.\nБундан ташқари, видеоалоқага хакерлар ҳужум қилганида ҳам мазкур сервис можаролар орасида қолиб кетган. Шунингдек, Zoom алоқада қўлланувчи шифрлаш технологиялари борасида кишиларга нотўғри маълумот берганликда ҳам айбланган.\nСуд ҳукмига кўра, Zoom сервиси энди жами 85 миллион АҚШ доллари миқдорида компенсация тўлаши лозим. Бунда жамоавий ариза берган ҳар бир пулли Zoom аккаунти эгасига 25 доллардан, пулли асосдаги обунага эга бўлмаган юзерларга эса 15 доллардан тўланади.\nУшбу тўловлардан ташқари, Zoom сервисидан ўзининг махфийлик сиёсатини яхшилаш ҳам талаб этилмоқда.\nЎҚИНГ: Диний сабоқ ўртасида порно-ролик намойиш этилгани учун Zoom’ни судга беришди\n#ахборот хавфсизлиги #иловалар #интернет хавфсизлиги #кибер хавфсизлик #махфийлик #веб-сервислар #онлайн сервислар #Zoom


Архивы ТАБИИЙ РEЦЕПТЛАР — Biosfera.uz\nАнор (Punica granatum L.) —анордошлар (аноргуллилар оиласи)га мансуб, субтропик мева ўсимлиги; бўйи 2–10 м дарахт ёки бута. Ватани Ўрта Осиё, Озарбайжон, Эрон ва Афғонистон; ёввойи турлари Ўрта денгиз атрофи, Ўрта…\nЖИЙДА (Elaeagnus L.) — жийдадошлар оиласига мансуб дарахт ёки бута. Жанубий Европа, Марказий ва Шарқий Осиё, Шимолий Америкада ўсадиган 40 га яқин тури бор.Ўрта Осиё, хусусан Ўзбекистонда жийданинг қарғажийда. (Е.…\nЖЕНЬШЕНЬ (Рanax ginseng) — аралиядошларга (Araliceae) мансуб кўп йиллик ўт. Шарқий Осиё, Хитой ва Кореяда табиий ҳолда ўсувчи қадимги ўсимлик. Жуда қадимдан доривор ўсимлик сифатида маълум (илдизидан олинган дори-дармонлар организмнинг…\nТУТ (Morus) — тутдошлар оиласига мансуб дарахтлар туркуми; мевали дарахт; Ўзбекистонда 5 тури ўстирилади. Оқ тут (М. alba) ва қора тут (М. migra) меваси истеъмол қилинади. Сершох тут (М. multicaulis),…\nАввал бир стакан қайнатилган сувни олиб унга бир пакетча наъматак мевасининг кукунидан соламиз (дорихоналарда бор) кейин ичимлигимиз янада витаминларга бой бўлиши учун уни корица дарахти шохчаси билан аралаштирамиз (доривор сотадиганлардан оласиз)…\nҲозирги пайтда юрак касалликлари жуда кенг тарқалган ҳасталикдир. Деярли ҳар учта катта ёшлилардан биттаси юрак касалликларидан азият чекади ва уларнинг 30% қисми ўзлари бундан хабардор эмас. Юрак касалликларини бартараф қилиш…


“Эртанги кун дунёси” кўрсатуви олиб борувчиси Жулиан Ассанж “Хизбуллоҳ” лидери Хасан Насруллоҳ Ғарб ахборот воситаларига 2006 йилдан бери биринчи бор интерью бераётганини эслатиб ўтди.\n- Нима учун бир кишини бир пайтнинг ўзида миллионлаб киши озодлик учун курашчи, деб атайдию бошқа миллионлаб киши уни террорчи, деб билади, мен шуни билгим келади. Бу унинг Исроил-Ливан урушидан - 2006 йилдан бери Ғарбдаги биринчи интервьюсидир. У бошқарадиган “Хизбуллоҳ” партияси Ливан ҳукумати аъзосидир. Меҳмонимиз партия лидери Саид Хасан Насруллоҳ, деб таништирди суҳбатдошини Жулиан Ассанж.\nИсроил ва АҚШ террорчи деб эълон қилган Насруллоҳ Ассанж билан компьютер орқали Байрутдан туриб боғланди.\nКўрсатув олиб борувчисининг ўзи эса, Буюк Британияда – уй қамоғи шароитида ўтириб ишлади. Жинсий тажовуз билан боғлиқ жиноят содир этган деган айблов эълон қилинган Ассанжни Британиядан Швецияга экстрадиция қилишлари мумкин.\nАссанж ўзи устидан қўзғатилган жиноят ишини WikiLeaks ресурсида минглаб махфий материаллар, жумладан АҚШ Давлат департаменти ҳужжатларини эълон қилиб юборгани билан боғламоқда.\nЖулиан Ассанж Америка дипломатик ва ҳарбий идораларининг ёзишмаларини WikiLeaks орқали ошкор қилиб юборгани учун АҚШ ҳукумати томонидан айбланган эди.\nАссанж олиб борувчилик қилишни бошлаган “Эртанги кун дунёси” кўрсатуви сарф-ҳаражатини Россия ҳукумати кўтарадиган инглиз тилида ишловчи Russia Today телеканалида намойиш қилинмоқда.\nАссанжнинг иддаосича, унинг ток-шоуси меҳмонлари бошқа йирик телеканалларда айта олмайдиган гапларини айтиб олиши мумкин.\n“Хизбуллоҳ” лидери Хасан Насруллоҳ омма орасида кам кўринади ва бунинг сабабини Исроилнинг суиқасди қурбони бўлишдан қўрқиши билан изоҳлайди.\nАссанж билан суҳбат чоғида Насруллоҳ у бошқараётган “Хизбуллоҳ” Сурияда мулоқот тикланишига ҳаракат қилаётганини таъкидлар экан, АҚШ ва Исроилни фуқаролар уруши келтириб чиқаришга уринаётганликда айблади.\nНасруллоҳ Ассанжнинг саволларига жавоб берар экан, Сурия мухолифатчиларини айблаб, “улар жуда кўп тинч аҳолини ўлдирди” ва Сурия ҳукумати билан мулоқотдан бош тортди, деди.\n“Хизбуллоҳ” лидери, шунингдек, Сурия президенти Башар Асаднинг “Фаластин масаласида хизматлари катта” эканлигини ва у “Исроил ва АҚШ босими олдида чекинмаганини” таъкидлаб ўтди.


Beeline абонентлари “6 000 бонус!” акцияси бўйича минглаб мегабайт, дақиқа ва SMS‘ларни қўлга киритадилар » Скачать музыку бесплатно новинки музыки 2016-2017\nКомментариев: 0 Просмотров: 1 210 Дата: 16-07-2015, 11:36 2015 йил 16 июл, Тошкент. Beeline “6 000 бонус!” акциясини ишга туширди. Энди янги Samsung S6 edge ёки Samsung Galaxy S6 flat смартфонларидан бири ҳарид қилинганда уланган кундан бошлаб уч ой давомида абонент бонусли 2 000 мегабайт, тармоқ ичида 2 000 дақиқа ва 2 000 SMS‘ни қўлга киритади.“Samsung инновацион девайсларидан фойдаланувчилари учун бу ажойиб бонус. Шундай акциялар – стратегиямизнинг бир қисмидир, ва яқин вақт мобайнида ўз абонентларимизни кўп қизиқ таклифлар билан ҳурсанд қилишни режалаштирганмиз. Улар ҳақида биринчи бўлиб Beeline Uzbekistan мобил иловаси, компания сайти ва ижтимоий тармоқлардаги корпоратив саҳифалардан хабар топиш мумкин”, – дейди Unitel‘нинг тижорат директори Максим Ефремов.Акция 2015 йилнинг 30 сентябр кунига қадар давом этади. Шунда бонусларни қўлга киритиш учун берилган купон 2015 йилнинг 15 октябрига қадар амал қилади. Хизмат ёқтирилган чоғда бонуслар янги ёқилган, ёки аввалдан мавжуд бўлган рақамга берилади, кейин эса ҳар ойнинг биринчи санасида бонуслар берилади. Биринчи ойда хизмат ёқилган санадан қатъий назар бонусларнинг тўлиқ хажми берилади. Қолган бепул мегабайтлар хажмини билиш учун - *103# кодини териш, қолган бепул SMS‘лар хажмини билиш учун - *105# кодини териш, қолган бепул дақиқалар хажмини билиш учун - *106# кодини териш лозим.Бонуслар фақат “Жуда оддий!” тариф режасида амал қилади ва Beeline савдо ва хизмат кўрсатиш офисларида берилади. Қайта рўйҳатдан ўтиш ёки ишлатилган телефонлар учун бонуслар тақдим этилмайди.Тафсилотлар www.beeline.uz сайтида ва Beeline Uzbekistan иловасида.


Метрода қизчага тегажоқлик қилган эркак ушланди - Anhor\nAnhor Все посты Метрода қизчага тегажоқлик қилган эркак ушланди\nИсточник: пресс-служба ГУВД Ташкента\nТошкент метросининг “Олмазор” метро бекатида қизчага қарши ноқонуний хатти -ҳаракатлари учун қидирувда бўлган эркак қўлга олинди. У Тошкент шаҳрининг Олмазор туманида яшовчи, 1989 йилда туғилган, илгари Жиноят кодексининг 166 (талончилик), 169 (ўғирлик) ва 127 (вояга етмаган шахсни жамиятга қарши хатти –ҳаракатларга жалб қилиш) моддалари бўйича судланган шахс бўлиб чиқди. Бу ҳақда Ички ишлар вазирлиги матбуот котиби маълум қилди.\nҲозирги вақтда ИИВ Транспорт ва турим объектлари хавфсизлиги бошқармаси ушбу шахснинг ҳаракатларида ўн олти ёшга тўлмаган шахсга нисбатан одобсиз ҳаракатлар қилиш билан боғлиқ жиноят белгиларининг мавжудлигини текширмоқда.\nБош прокуратура матбуот котибининг хабар беришича, эркакка нисбатан 129 -модда (ўн олти ёшга тўлмаган шахсга нисбатан ахлоқсиз ҳаракатлар) бўйича жиноят иши қўзғатилган.\nТошкент метросидаги йўналишлардан бирида ҳаракат тўхтатилади


“Манчестер Юнайтед” Златан Ибрагимовичнинг расман таништирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Манчестер Юнайтед” Златан Ибрагимовичнинг расман таништирди\t12:29, 02 июль 2016\tШвеция терма жамоаси ҳужумчиси Златан Ибрагимович “Манчестер Юнайтед” футболчиси сифатида расман таништирилди. Бу ҳақда ВВС хабар бермоқда. Томонларнинг келишув муддати ва молиявий шартлари ҳақида ҳозирча маълумотлар келтирилмаган. 34 ёшли форвард эркин агент сифатида “қизил иблислар” сафига қўшилди. Златан Ибрагимович фаолияти давомида “Барселона”, “Интер”, “Милан”, “Аякс”, “ПСЖ” каби клубларда тўп сурган. У профессионал футболчилик фаолиятида 677 учрашув ўтказиб, 392 та гол киритган.


ИМОМ АБУ ҲАФС КАБИР БУХОРИЙ\n02:53:44 (GMT+5) 30.11.2020\nАҳмад ибн Ҳафс Бухорий 150 ҳижрий (767 милодий) йили Бухорода туғилган. У кишининг тўлиқ исми аллома фақиҳ Мовароуннаҳр шайхи, машриқ фақиҳи Абу Ҳафс Кабир Аҳмад ибн Ҳафс ал-Бухорий ал-Ҳанафийдир. Аҳмад ибн Ҳафс илм излаб Бағдодга боради. У ерда Имом Муҳаммад ибн Ҳасан Шайбоний билан учрашади ва ундан дарс ола бошлайди. Ҳанафий мазҳаби фиқҳини ўрганиб, бошқа диний илмларда ҳам камолга етганидан кейин Бухорога қайтиб келади. У ўз даврининг етук олим ва фақиҳларидан бўлган. Бухоро шу киши туфайли “Қуббат-ул Ислом” (“Ислом дини гумбази”) деб аталган. Унинг Бухоро аҳлининг илмли бўлиши, Бухорода илм кенг тарқалиб,ҳанафий мазҳабининг шаклланишида ўрни беқиёсдир . Самъонийнинг айтишича, Абу Ҳафс Кабир кўплаб фақиҳларни тарбиялаб етиштирган.\nАбу Ҳафс Кабир ҳанафий мазҳаби фиқҳининг Мовароуннаҳрда тарқалишида қанча жонбозлик кўрсатган бўлса, унинг ўғли Абдуллоҳнинг ҳам бу борада хизмати катта бўлган. Шунинг учун ҳам Абдуллоҳни “Абу Ҳафс Сағир”, яъни “Кичик Абу Ҳафс” деб аташган.\nНаршахий айтишича, ҳожилар карвонидан бир киши Абу Ҳафс Кабирни ёнига келиб, масала сўраган экан. Абу Ҳафс Кабир ҳайратланиб: “Ўзинг Ироқдан келяпсан-ку, нима учун Ироқ олимларидан сўрамадинг?” дебди. У киши: “Бу масалада Ироқ олимлари билан мунозара қилдим, лекин жавоб бера олишмади ва менга “Бухорога бориб, Абу Ҳафс Кабир ёки унинг фарзандларидан сўра, улар жавоб бера олади”, деб айтишди, деди.\nОлим фиқҳнинг турли масалаларига доир кўп асарлар ёзган. Булардан “Фатавои Абу Ҳафс Кабир”, айниқса “Китабул имон” машҳур бўлган. Абдулкарим Самъоний айтишича, Абу Амр Аҳмад ибн Абу Бакр ал-Хузоий ал-Мохий: “Мен Абу Ҳафс Кабирнинг “Китабул имон” китобларидан таълим олганман”, деган. Абу Ҳафс Кабирнинг фиқҳга доир турли масалалар ёритилган “Ал-Аҳвоъ вал ихтилоф” (“Ҳавоий гаплар ва келишмовчиликлар”), “Ар-Радду алал лафзия” (“Юзаки қаровчиларга раддия”) каби асарлари ҳам бор. У мазҳаб уламоларининг аксарига хилоф бўлган бир неча масалаларни ихтиёр этган, жумладан, унинг наздидаиқтидо дуруст бўлиши учун имом имом бўлишни ният қилиши шартдир.\nАбу Ҳафс берган фатволар ва унинг асаридан олинган иқтибослирдан кейинги давр уламоларининг фиқҳий асарларида кенг истефода этилган. Жумладан, унинг фикрлари Алоуддин Бухорийнинг “Ҳайротул-фуқоҳо”, Масъуд ибн Маҳмуд ибн Юсуф Самарқандийнинг “Масъудий”, Бурҳониддин Маҳмуднинг “Муҳитул бурҳоний”, Абу Бакр ибн Масъуд Косонийнинг “Бадойиъу санойиъ фи тартиби шароиъ”, Музаффар Муҳйуддин Муҳаммад Аврангзеб буйриғи билан Шайх Низомиддин Балхий бошчилигида йигирма уч нафар фақиҳлар тамонидан ёзилган “Фатавойи оламгирия ёки фатавойи ҳиндия” каби қатор асарларда учрайди.\nИмом Шофиъий Абу Ҳанифа таърифларида “Одамлар фиқҳда у зотнинг боқимандаларидир” деганларидек, Бухоронинг барча олимлари ҳам Абу Ҳафс Кабир олдиларида қарздордирлар. Жумладан, буюк муҳаддис, ҳадис илмининг пешвоси Имом Бухорий ҳам у кишининг шогирди бўлган. Бухоронинг аксар олимлари Абу Ҳафсдан таҳсил олишган.\nАбу Ҳафс Кабир, амир бўладими, оддий фуқаро бўладими, қандай муаммо билан келса, ҳал қилиб берар эди. Олди-сотди ёки ибодат масалаларини жуда аниқлик билан ечарди. Шу боис, одамлар олимни “Ҳожатбарор имом” деб ҳурматлашган.\nРивоят қилишларича, Имом Абу Ҳафс Кабир Бухорода ҳанафий мазҳаби асосида таълим бериладиган илк мадрасани қурдирган. Бу мадраса ҳозирги “Пойи Калон” мавзеида бўлган. Аллома уйларидан мадрасага боришда бозор орқали ўтардилар. Шунда ҳайбатларидан бозорчиларнинг шовқин-сурони тўхтаб қоларди.\nАбу Ҳафс Кабирнинг илмда забардаст ўнлаб шогирди бўлган. Улардан Абу Жаъфар Ризвон ибн Салим Бадакорий Бухоронинг Бадакор қишлоғидан эди. Яна шогирдларидан Абул Ҳасан Муқотил ибн Саид Байдарий, Ҳотам ибн Наср ибн Молик ал-Ғиждивоний.Абу Солиҳ Тоййиб ибн Муқотил Хуноматий, Муҳаммад ибн Ҳотам Субизгукий, Муҳаммад ибн Абдулло Абу Заҳҳок Фазл ибн Ҳассон Сутиканий, Абу Усмон Саид ибн Сулаймон Шаргий, бу кишининг отаси Абу Саид Сулаймон ибн Довуд Шаргий ҳам Абу Ҳафс Кабирдан таълим олган.\nҲанафий китобларида саҳиҳ соҳиби Имом Бухорий билан Абу Ҳафс Кабир Бухорий ўрталарида машҳур воқия ҳикоя қилинди.Абдулҳай Лакнавий ўзларининг “Фавоидул баҳийя”номли китобларида бу воқеанинг бўлганлигини эҳтимолдан йироқдеганлар.\nУ ҳикоя қуйидагича бўлган( Абу Ҳафс Имом Бухорийни фатво беришдан қайтарган, ва унга “сен унинг аҳлидан эмассан”деган.Бухорий фатво беришдан тийилмаган, ҳатто ундан бир қўй ёки сигир сутини ичган икки бола ҳақида сўралганда“улар ўртасида маҳрамлик собит бўлишини” фатво берган.Шунда инсонлар унинг олдига жам бўлиб уни Бухородан чиқариб юборганлар.)\nАбдулҳай Лакнавий: “Бухорий қадрининг улуғлиги, фаҳмининг тўғрилиги, назарининг кенглиги ҳамда чуқур фикрлашлигига нисбатан бу нарса мутлақо тўғри келмайди. Унинг саҳиҳларидан фойдаланган кишига бу ҳеч қандай махфий эмас.Агар уни тўғри деган тақдирда ҳам инсон хатодан холи эмас.”деган.\nИмом Абу Ҳафс Кабир замонасининг мужаддид олими сифатида тан олинган. Бу зотнинг бизгача етиб келган ноёб асарлари бундан кейин ҳам мусулмонларга хизмат қилиши шубҳасиз.\nИмом Абу Ҳафс Кабир Бухорода ҳанафий мазҳаби асосида таълим бериладиган илк мадрасани қурдирган. Бу мадраса ҳозирги “Пойи Калон” мавзеида бўлган. Аллома уйдан мадрасага боришда бозор орқали ўтардилар. Унинг ҳайбатидан бозорчиларнинг шовқин-сурони тўхтаб қоларди.\nАбу Ҳафс Кабирнинг илмда забардаст ўнлаб шогирдлари бўлган. Улардан Абу Жаъфар Ризвон ибн Салим Бадакорий. Бухоронинг Бадакор қишлоғидан эди. Яна шогирдларидан Абул Ҳасан Муқотил ибн Саид Байдарий, Ҳотам ибн Наср ибн Молик ал-Ғиждивоний, Абу Солиҳ Тоййиб ибн Муқотил Хуноматий, Муҳаммад ибн Ҳотам Субизгукий, Муҳаммад ибн Абдулло Абу Заҳҳок Фазл ибн Ҳассон Сутиканий, Абу Саид Сулаймон ибн Довуд Шарғий ва унинг ўғли Абу Усмон Саид ибн Сулаймон Шарғий ҳам Абу Ҳафс Кабирдан таълим олган.\nАбу Ҳафс Кабир 216 ҳижрий ( 832 милодий) йили вафот этган ва Бухородаги “Дарвозаи нав” қаршисидаги тепаликка дафн этилган. Муҳаммад Наршахий ўзининг “Бухоро тарихи” асарида: “Марҳум Хожа Абу Ҳафснинг саройи, кишилар у жойни қанчалик тузатиб турганликларига қарамай, бу кунгача сақланиб қолмаган ”, деган.\nХулоса ўрнида шуни айтиш мумкинки. Абу Ҳафс Кабирнинг шахсияти ва фаолияти кенг ўрганиладиган мавзулардан бўлиб, Абу Ҳафс Кабирнинг шахсияти ва олиб борган илмий фаолияти униб келаётган ёшларга илм олиш ва олган илми жамиятга манфаатли бўлиши учун ўрнак десак арзийди.Олим фиқҳнинг турли масалаларига доир кўп асарлар ёзган. Булардан айниқса “Фатавои Абу Ҳафс Кабир” ва “Китабул ийман” асарлари машҳур бўлган.Бундан ташқари Абу Ҳафс Кабирнинг фиқҳга доир турли масалалар ёритилган “Ал-Аҳва вал-ихтилаф”, “Ар-Родду алал-лафзия” каби асарлари ҳам бор. Аллома ўз замонасида биринчи бўлиб исломий илмларни таълим берадиган илм даргоҳига асос солган. У асос солган талим масканида таълим олишни бошқа юрт толиби илмлари ҳам орзу қилишган.\nХолиқов Нурулло“Хожа Бухорий” ислом билим юрти ўқитувчиси\nМуҳйиддин Абу Муҳаммад Абдулқодир ал-Қураший ал-Ҳанафий.Ал-Жаваҳирул-музия фи табоқотул-ҳанафия(696/775).Д.Абдулфаттаҳ Муҳаммад таҳқиқ қилган.Б.166.\n.Муҳаммад Абдулҳай Лакнавий ал- Ҳиндий ал-Ҳанафий.Ал-Фавоиду-л-баҳия фи тарожими-л-ҳанафия.Ал-Матбул-мустафо 1293/1872.Б.15.


05:00 / 28.02.2017 3516 pdf Ўқиш режими + -\nИслом ақидасидек очиқ, аниқ ва равшан ақидага эга бўлмаслик ҳар бир инсон, ҳар бир жамият учун жуда ҳам хавфлидир. Мустаҳкам ва равшан ақида бўлмагандан кейин турли бидъат, хурофот, афсона, сафсаталарга ҳам ишониб кетилаверилади. Оқибатда битмас-туганмас мусибатларга дучор бўлинаверилади. Бу ҳолатни яқин тарихида ўз бошимиздан кечирдик. Бошқа халқлар ҳам шундай ҳолатни бошдан кечирганлар, кечирмоқдалар.\nМоддапарстлик расмий ақида бўлиб, ҳамма унга амал қилиб, бошқалари, жумладан, ҳақиқий ақида ҳам, сохта ақидалар ҳам манъ бўлган замонларда мақоламизга сарлавҳа қилиб олинган фолбинлик, сеҳргарлик, мунажжимликка ишониш ҳам манъ қилинган эди. Жамиятда фақат моддапарстлик ақидаси тўғри, деб ҳисобланар, ҳамма нарса унинг қолипига солинар, ўша қолипга тушмаган нарса аҳмоқлик, хаёлпарастлик ва эсипастлик ҳисобланар эди. Аммо замон ўтиши билан, узоқ муддат дунёнинг катта қисмида, юз миллионлаб кишилар куч билан ишонишга мажбур қилинган моддапарстлик ақидасининг ўзи энг катта аҳмоқлик эканлиги маълум бўлди. Энг қизиғи шундаки, шундай катта аҳмоқликни амалга оширган коммунистларнинг ўзлари аниқроғи, уларнинг бошлиқлари дунё олдида аҳмоқликларини тан олиб, буни эълон қилдилар. Ана шундан кейин коммунистларнинг инсоният ҳаққига қилган жиноятлари ҳажм ва даҳшат жиҳатидан мисли йўқ эканлиги ошкор бўла бошлади.\nУлар дунёда ҳеч ким ва ҳеч нарса қила олмаган жиноятни қилиб, бор Худони йўқ деб эълон қилиб, динга қарши расман уруш очганларини дунё билар эди. Энди эса жиноятчилар ўз жиноятларини расман эълон қилишмоқда. Бу эътирофнинг сири ҳам энди очила бошлади.\nАммо бундан олдин улар амалга оширган жиноятларининг натижалари равшанлашиб борди. Бундай натижалардан бири-дунёнинг улкан бир қисмида қолдирилган руҳий бўшлиқ эди. Ўша улкан ҳудудда яшаётган миллионларча инсонлар ўзларига нисбатан жаҳон тарихида мисли кўрилмаган маънавий жиноят қилинганини, улар энг азиз ва муҳим нарса-ақида масаласида мусибатга дучор этилганликларини тушуниб етиб, ўзларидаги руҳий бўшлиқни тўлдиришга киришдилар. Бу иш режали бўлмагани, тартибсиз равишда ҳар ким ўзи учун ҳаракат қилгани учун ҳамма нарса аралаш-қуралаш бўлиб кетди. Нима тўғри, нима нотўғри эканлигини билмаган одамлар коммунистларга қарши бўлган нафратлари сифатида, улар нимани манъ қилган бўлсалар, ўшанга ўзларини ура бошладилар.\nЖумладан, бизнинг диёримизда фолбинлар, сеҳргарлар, мунажжимлар, турли башоратчилар, бошқа сайёралардан келаётган элчилар билан "контактда" бўлаётганлар жуда ҳам кўпайиб кетди. Уларнинг ишқи бозлари, ихлосмандларининг эса сон-саноғи йўқ эди.\nЭнг ёмони, бу ноқулай ҳолатга диний тус берилди. Мазкур фолбин, сеҳргар, мунажжим, башоратчи ва ҳоказолар эркак кишилар бўлса, эгнига ажабтовур чопон, бошига қандайдир салла ўраб олиб, бўйнигами, қўлигами тасбеҳ осиб олишар, ўтирган жойларига ҳам шунга ўхшаш нарсалар қўйиб қўйишар, бирорта дуоними, сураними чала ёдлаб олиб такрор-такрор ўқишарди. Агар аёл киши бу ишга қўл урган бўлса, у ҳам ўзича шунга ўхшаш тадбирлар кўрган бўларди. Оқибатда одамлар бу нарсаларни динда бор ёки бўлмаса динга алоқаси бор, деб тушуна бошлашди.\nУлар дунёдаги барча муаммоларни мазкур фолбинлар ёки дуохонлар ҳал қиладигандек хаёл қилишар эди. Бўйи етган қизига совчи келмаётган оналар ҳам уларга мурожаат қила бошлашди. Кечаси уйқусида чўчиб кетадиганлар ҳам, бошқа турли дардларга чалинганлар ҳам, иши юришмай қолган савдогарлар ҳам, бирор нарсасини йўқотиб қўйганлар ҳам, тузукроқ мансабни мўлжаллаган амалдор ҳам, қўли келмай қолган қиморбоз ҳам, хуллас, кўпчилик уларга мурожаат эта бошлади. Фалон жойда бир қиз чиқибди, борганлар фойда топяпти экан, у фалончига ундай депти, пистончига бундай депти, деган маънодага шов-шувлар тез-тез тарқалиб, одамлар ўша томонларга чопишадиган бўлди. Бу маънодаги турли гаплар, миш-мишлар урчигандан- урчиб кетди. Газеталар, журналлар ва радио-телевизордаги эшиттиришлар бу борада оловнинг устига мой қуйиб туришди. Уларда ғаройиб ҳодисалар ҳақида турли суҳбат ва кўрсатувлар бериб бориладиган бўлди.\nЛекин ўша фолбин,сеҳргар, мунажжим ёки башоратчиларнинг ишқибозлари ақлни ишлатиб, чуқурроқ тафаккур қилиб кўрмадилар.\nЎзлари эътиқод қилиб, кўтар-кўтар қилаётган шахслар кимлар, улар содир қилаётган "мўъжиза"ларнинг ҳақиқати нимадан иборат, бу ҳақда ўйлаб кўрмадилар. Ўизига совчи чиқмай фолбинга келган она ўша фолбин ёки дуохоннинг ўзи бева эканлигини ёки оиласи бузилганлигини ёки фарзандларида, яқин кишиларида худди шу муаммонинг борлигини ўйлаб кўрмайди. Кечаси уйқусида қўрқиб чиқадиган одам, ўзи нажот истаб мурожаат қилаётган шахснинг ўзи кечалари бутунлай ухлай олмаслигини хаёлига ҳам келтирмайди. Тузукроқ мансаб илинжида юрган амалдор, бу одамнинг қўлидан мансабга кўтариш келса, менинг ўрнимга ўзи бўлиб олмасмиди ёки ўғлини, қариндошини яхши бир мансабга кўтариб қўймасмиди, деб ўйлаб ҳам кўрмайди.\nФолбин, дуохон ва бошқалар эса, ўзларининг таъбирлари билан айтганда, бу одам овора бўлиб шунча йўлдан келибди, ноумид бўлмасин, деб келганларнинг ҳаммасини қабул қилиб, уларнинг бошини айлантиришда давом этаверадилар. Уларнинг кўплари жин теккан шахслар бўлиб, ўзларидан инсонларга, жамиятга, элу юртга тегаётган зарарни англаб етмайдилар. Ҳақиқатан ҳам жин теккани учун кўпчиликда йўқ баъзи нарсалар уларда пайдо бўлиши мумкин. Лекин бу теккан нарсалар касб қилиб олиниб, одамларнинг бошларини айлантиришга ҳуқуқ берадиган фазилат эмас, балки даволашга муҳтож дарддир.\nФолбин, сеҳргар ва мунажжимларнинг келтираётган зарари фақат одамларнинг вақти, соғлиги, моли ва ҳаракати бекорга кетаётганлиги билан чегараланиб қолмайди. Бу зарар ундан ҳам катта, айтиш мумкинки, улкан зарарларга олиб боради. Бу зарарларнинг энг кичиги одамлар ўртасида душманлик руҳи, ишончсизлик тарқатишдир.Фараз қилайлик, бир инсон мақоламиз қаҳрамонларидан бирига боши оғриётганини айтиб мурожаат қилди. Албатта, қаҳрамонимиз илмий таҳлилга, тиббий муолажага буюрмайди. У ўзининг содда мижозига "Тўғри, мен ҳам сизни узоқдан кўриб, шу одамнинг боши оғриётган бўлса керак, деб ўйлаган эдим. Буни мана ўзингиз тасдиқлаб турибсиз. Энди биз бир ожиз одаммиз, ҳамма нарса Яратганнинг ўзидан бўлади, келинг бир кўриб қўяй-чи", дейди-да, ўзига хос ҳаракат ва ишларни қилиб бўлгач: "Сизга илму амал қилишибди. Ё қариндошларингиз ичида ё маҳаллангизда ё бўлмаса иш жойингизда сизга нисбатан ёмон ниятли кишилар борга ўхшайди. Ўшалар илму амал қилган бўлса керак. Тупроққа дам солиб остонангиз остига сочган бўлишлари ҳам мумкин", дейди. Шундан кейин боши оғриётган киши қариндошлари, маҳалла аҳли ва иш жойдагиларидан шубҳаланиб, ўзига душманлик қилганларни ахтара бошлайди. Ўзича керакли чора тадбирларни кўради. Натижада жамиятда ўзаро душманлик, ўзаро ишончсизлик ортиб боради.\nЎаҳрамонларимиз келтирадиган зарарлар шотисидан яна бир неча поғона кўтарилсак, улар ўз фаолиятлари билан жамиятда дангасалик, мақсадга меҳнатсиз етишиш йўлини ахтариш, фойдали меҳнатдан қочиш руҳини келтириб чиқаришларини ҳам кўрамиз. Бундан эса, инсонларга, жамиятга катта зарар етади.\nЗарарлар силсиласи охири бориб энг катта нуқтага-бидъат, хурофотлар, турли хил бузуқ ақидаларнинг натижаси ўлароқ, куфрга, ширкка бориб етади. Лекин бу катта маънавий жиноятни на бизнинг қаҳрамонларимиз, на-да уларга эргашган мижозлари англаб етмайди.\nЭнди мазкур қаҳрамонларимиз билан яқиндан танишиб чиқайлик. Фолбинларга ва фол кўрувчиларга шаръий китобларимизда коҳин ва арроф деб ном берилган. Коҳин баъзи сир нарсаларни, тўғрироғи, ғойибни билишни даъво қилади. Унинг баъзи айтганлари тасодифан тўғри чиқиши ҳам мумкин, аммо аксарият фоллари нотўғри чиқади. Тасодифан тўғри чиққан гапини ўзи ҳам, одамлар ҳам такрор-такрор айтиб юрадилар. Нотўғри чиққан фоллари ҳақида эса, сўз юритмайдилар. Натижада коҳин кишиларга ғайб нарсаларни биладиган бўлиб кўринади.Коҳинлар ўзларининг жинлар билан алоқаси борлигини ва уларга хабарларни жинларнинг айтишини даъво қиладилар.\nАрроф ҳам худди коҳинга ўхшайди. Уламолардан Имом Бағавий: "Арроф-турли ишларнинг сабабларини билишни, йўқолган нарсанинг қаерда турганини, ўғирлаган нарсани ким ўғирлаганини ва шунга ўхшаш нарсаларни билишни даъво қилувчидир", дейдилар. Албатта, фолбинлар кўпроқ келажакда рўй берадиган ишларни билишларини даъво қиладилар. Бу эса, шариат ҳукми бўйича куфр ҳисобланади. Чунки ғайбни фақат Аллоҳ Таолонинг Ўзигина билади. Ким уни билишни даъво қилса, кофир бўлади.\nШунингдек, фолбинликнинг бошқа турлари ҳам бор. Булардан учтасини Имом Насаий Ўутн ибн Ўубайсадан у киши эса ўз оталаридан ривоят қилган ҳадисда Пайғамбаримиз саллоллоҳу алайҳи васаллам баён қилганлар:\n"Чизиқ чизиб, тош билан ва қуш билан фол очиш Аллоҳдан бошқага ибодат қилишдандир". Ўша вақтларда турли чизиқларни чизиб, шунингдек, майда тошларни ташлаб, уларни турли томонларга қимирлатиб фол очиш ҳоллари учраган. Ўуш билан фол очиш эса, махсус боқилган қушлар орқали амалга оширилар экан. Фол очирмоқчи бўлган шахс бир ишни қилмоқчи бўлса ёки бунда иккиланиб қолса, фолчининг олдига келиб, пул бериб, ундан ўзи учун фол очиб беришини сўрар экан. Шундан кейин фолбин қушини олиб осмонга отар, қуш ўнг томонга учиб кетса ўша ишни қилиш, чап томонга учиб кетса қилмаслик, агар тўғрига учса, яна қайта фол очиш керак бўлар экан. Фолбинликнинг булардан бошқа турлари ҳам бўлган.\nҲозирги пайтда фол очишнинг тури сон-саноқсиз бўлиб кетди. Ўарта билан, қушларга хат торттириш билан, қўлнинг кафтига қараб туриб, суратга қараб ва ҳоказолар... Буларнинг ҳаммаси куфр ишлардир.\nСеҳргар эса, турли услубларни ишлатиб, кишиларга таъсир ўтказувчи шахсдир. Ўуръони Каримда сеҳр тўғрисида келган оятда эркакни хотиндан ажратувчи ишларни қилгувчилар ҳам сеҳргар эканлиги айтилган. Уламолар сеҳрни, келиб чиқиши маълум бўлмаган иш, деб айтадилар. Имом Насаий Абу Ҳурайра розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам:"Кимки тугун тугиб унга дам урса, сеҳр қилган бўлади. Ким сеҳр қилса, ширк келтирган бўлади", деб айтганлар. Ўуръонда сеҳргарларнинг иши куфр эканлиги айтилган.\nМунажжим деганда юлдузларнинг жойлашиши, юриши, ҳаракати,уларнинг бир-бирига нисбатан жойлашишига қараб келажакда бўладиган ишлар ҳақида хабар берувчилар тушунилади. Ҳозирги кунда худди шу тоифадаги кишиларнинг иши юришган. Кўпгина давлатларда рўзномалар, ҳафтаномалар ва ойномалар, радио-телевизорлар мунажжимларнинг кундалик, ҳафталик, ойлик, йиллик, ўн йиллик фолларини тарқатишда мусобақа қиладилар.Баъзиодамлар ишларини мунажжимларнинг айтган гапларига қараб режалаштирадилар. Ҳатто баъзи давлат бошлиқлари нинг уларга мурожаат қилиб туришлари ҳам сир эмас. Илм-маърифат, тараққиёт даъво қилиб турилган даврда бундай ишларнинг содир бўлиши, илоҳий таълимотдан узоқлашган инсон нима тўғри келса, ўшани қилаверишини кўрсатиб турибди. Ислом шариати ҳукми бўйича ғайб илмини даъво қилгани учун бу маънодаги мунажжимлик ҳам куфр ҳисобланади.\n"Кимки юлдузлардан илм иқтибос қилса, сеҳрдан бир шуъба иқтибос қилган бўлади. Зиёда олса, зиёда бўлиб бораверади", деганлар. Сеҳргарлик эса, аввал айтиб ўтганимиздек, куфрдир.\nАммо юлдузларнинг ўзини ўрганиш, улар ҳақида илмий ишлар қилиш, уларга тегишли муаммоларни ва ҳолатларни ўрганиш яхши ишдир. Исломда бунга тарғиб қилинади. Шунинг учун ҳам қадимда, Ислом динига яхши амал қилиниб турилган вақтларда, мусулмонлар орасидан етук ва машҳур фалакиёт илми олимлари етишиб чиққанлар. Исломий истилоҳда юлдузга қараб фол очадиганларни мунажжим (астролог), юлдузларни ўрганадиган олимларни фалакиёт илми соҳиблари (астроном), дейилади.\nИмом Баззор Имрон ибн Ҳусайн розияллоҳу анҳудан ривоят қилган ҳадисда пайғамбаримиз Муҳаммад саллоллоҳу алайҳи васаллам:\n"Ким қуш билан фол очса ёки қуш билан фол очтирса, ким сеҳр қилса ёки сеҳр қилдирса, биздан эмас. Ким фолбинга бориб, унинг айтганига ишонса, Муҳаммад саллоллоҳу алайҳи васалламга нозил қилинган нарсага куфр келтирган бўлади", деганлар.\nМаълумки, Муҳаммад Мустафо саллоллоҳу алайҳи васалламнинг "биздан эмас" дейишлари жуда ҳам оғир ҳукмдир. У зотнинг "биздан эмас" деганлари "Мусулмонлардан эмас", деганларидир. Демак, ҳадиси шарифда зикр этилган тоифадаги кишилар мусулмонлар сафидан чиқадилар. Фолбинга ишонган одам эса, Муҳаммад саллоллоҳу алайҳи васалламга нозил бўлган Ўуръонга куфр келтирувчидир. Шунинг учун ҳам фолбин ва сеҳргарликни касб қилиб олганларнинг гуноҳи жуда ҳам катта бўлади.\nБирор нарсанинг ҳажми ёки хатари бошқа нарсага солиштириб кўрилганда яхшироқ англанади. Сеҳрнинг нақадар катта гуноҳ эканлигини у билан бир қаторга қўйилган катта гуноҳлардан тушуниб олса ҳам бўлади.\nИмоми Бухорий Абу Ҳурайра розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам: "Етти ҳалок этувчидан четланинг. Одамлар: "Улар нималар? Эй Аллоҳнинг Расули"-дедилар. У зот саллоллоҳу алайҳи васаллам: Аллоҳга ширк келтириш, сеҳр, Аллоҳ ҳаром қилган жонни ўлдириш, рибохўрлик, етимнинг молини емоқ, уруш куни қочиш ва ғофила, мўмина, покиза аёлларни зинода айблаш", дедилар.\nМаълумки, Аллоҳга ширк келтиришдан каттароқ гуноҳ йўқ. Ушбу ҳадиси шарифда инсоннинг ҳалокатига сабаб бўлувчи катта гуноҳларнинг ичида биринчи бўлиб айнан шу катта гуноҳнинг зикр қилиниши ҳам бежиз эмас. Ундан кейин, иккинчи ўринда, сеҳр туриши эса, сеҳргарлик қанчалик катта гуноҳ эканлигини яққол кўрсатиб турибди. Эътибор беринг-а, ҳатто одам ўлдириш ҳам ундан кейинга қўйилган. Чунки сеҳргарнинг жамиятга етказадиган зарари одам ўлдиришдан ҳам каттароқ зарардир. Албатта, бундай катта гуноҳ қилган шахс охиратда жазосини тортади. Бу нарса ҳадиси шарифларда баён қилинган.\nИмом Ибн Ҳиббон Абу Мусо розияллоҳу анҳудан ривоят қилган ҳадисда пайғамбаримиз саллоллоҳу алайҳи васаллам: "Ароқ ичувчи, сеҳрга ишонувчи ва қариндошлик алоқасини узувчилар жаннатга кирмайди", деганлар.\nБаъзи туппа-тузук кишилар ҳам "Ишонмаймиз-у, лекин шундай бўлса ҳам бир бориб қўяверайлик-чи, деб фолбинлар ҳузурига бораверадилар. Бу иш ҳам тўғри эмас. Мўмин киши барча шубҳали нарсалардан узоқда юриши лозим. Мисол учун, ароқ ичмаса ҳам, ичганларнинг олдида ўтириши мумкин эмас. Ўтирса, гуноҳ бўлади. Шунингдек, фолбинга ишонмаса, ҳам фолбиннинг олдига бориш нотўғри иш ҳисобланади.\nИмом Табароний Анас ибн Молик розияллоҳу анҳудан ривоят қилган ҳадисда Пайғамбаримиз Муҳаммад саллоллоҳу алайҳи васаллам: "Ким фолбинга бориб, унинг гапига ишонса, Муҳаммад саллоллоҳу алайҳи васалламга нозил бўлган нарсадан ажрабди. Ким унинг ҳузурига келсаю гапига ишонмаса, қирқ кунгача намози қабул бўлмайди", деганлар.\nИмом Табароний Восила ибн Асқаъ розияллоҳу анҳудан ривоят қилган ҳадисда Расули Акрам саллоллоҳу алайҳи васаллам :"Ким фолбиннинг ҳузурига келиб, ундан бирор нарсани сўраса, қирқ кечагача тавбаси тўсилади. Агар фолбиннинг гапига ишонса, кофир бўлади", деганлар.\nҲақиқий мўмин киши учун қирқ кунлик эмас, бир вақтлик намозининг қабул бўлмаслиги ҳам чексиз мусибатдир. Ҳақиқий мўмин киши учун қирқ кунлик тавбаси эмас, бир онлик тавбасининг қабул бўлмай қолиши ҳам оғир мусибатдир. Киши ишонмаса ҳам фолбинга боришининг шариатда таъкидланиши маълум ҳикматга эгадир. Аввало, фолбинга ишонмаган одам унга бориб нима қилади? Ахир, бу мантиқсиз тасарруф-ку?! Мўмин киши эса, бундай тасарруфларга лойиқ эмас. Иккинчидан, ким бир чуқурнинг атрофида айланаверса, бориб-бориб унга тушади. Шунингдек, фолбиннинг олдига борган шахснинг ҳам унга ишониб қолиш эҳтимоли кучаяди. Гуноҳга ботишнинг олдини олиш учун фолбинларга бутунлай урожаат қилмаслик буюрилган.Мазкур маънавий жиноятларни қилувчилар нафақат охиратда, балки бу дунёда ҳам нуқсонга учрайдилар. Бу ҳукмни ҳам Пайғамбаримиз саллоллоҳу алайҳи васалламнинг ҳадисларидан оламиз.\nИмом Табароний Абу Дардо розияллоҳу анҳудан ривоят қилган ҳадисда Расули Акрам саллоллоҳу алайҳи васаллам: "Кимки фол очса, қисмат хабарини талаб қилса ёки сафаридан фол орқали қайтса, ҳеч-ҳеч олий даражаларга эриша олмайди", дейдилар. Бу ҳадиснинг арабча матнидаги сўзларга бир оз изоҳ беришга тўғри келади. Ана шунда маъно тўлиқроқ чиқса ажаб эмас. Биз "қисмат хабарини талаб қилса", деб таржима қилган "истақсама" сўзи фол очишнинг бир турини билдиради. Бундай турдаги фол очувчилар жоҳилият даврида бутларнинг ҳузурида яшар эдилар. Уларнинг ўзига хос ҳаёт тарзи бўлиб, фолни ҳам бут ҳузурида очишар эдилар. Биров бориб фол очтириш учун пул ёки унинг ўрнини босадиган бирор нарса берса, фолбин камон ўқи солинган идишни олиб чиқиб фол очирувчига ўқлардан бирини тортишни буюрган. Агар:"Роббим менга амр қилди", деган ёзувли ўқ чиқса, кўзланган ишни қилиш мумкин бўлган. "Роббим мени қайтарди", деган ёзувли ўқ чиқса, у ишни қилишмаган. Ёзувсиз ўқ чиқса, қайтадан фол очишган.\nДемак, ҳамма ҳолатда ҳам фол орқали иш кўрганларнинг олий даражаларга ета олмаслиги таъкидланмоқда. Маълумки, шариатнинг ҳамма ҳукмлари беҳикмат эмас. Мен ушбу ҳадисни ажойиб ҳикматли ҳукмга шомил, деб ўйлайман. Уни мақсадга ношаръий йўллар билан эришмоқчи бўлганларни мақсадга ета олмайдиган қилиб жазолаш қоидасига биноан иш кўриш, деб тушунаман. Ислом шариатида ана шундай қоида бор. Мисол учун, бир меросхўр меросга тезроқ етиш мақсадида мерос қолдирувчининг ўлимига сабаб бўлса, у меросдан маҳрум қилинади. У сабр қилиб кутиб турганида меросдан ўз улушини олар эди. Аммо ундай қилмади, тезроқ молу мулкка эга бўлиш мақсадида ўзига мерос қолдирувчи шахснинг ўлимига сабаб бўлди. Шунинг учун унга қарши кўриладиган жазо чораларидан бири, айнан ушбу меросдан маҳрум қилишдир.Фолбинга мурожаат қилувчилар ҳам бирор яхшироқ нарсага эришиш ёки ёмонликнинг олдини олиш, қайтариш мақсадида бўладилар. Лекин бу ношаръий, ҳаром йўл. Шунинг учун ҳам улар мақсадларига ета олмаслик, олий даражаларга эриша олмаслик билан жазоланадилар. Шариат бўйича, бирор ишни қилмоқчи бўлган одам, аввало, яхши ўйлаши, ўрганиши, биладиганлар билан маслаҳат қилиши, шундан сўнг азм қилса, Аллоҳга таваккал қилиб ишни бошлаши кўрсатилган. Агар бирор ишни қилиш-қилмасликни танлай олмай ҳайрон бўлса, маслаҳатлардан сўнг ҳам азму қарорга кела олмаса, истихора қилади. Истихора дегани, ётишдан олдин таҳорат олиб, ният қилиб икки ракат намоз ўқишни англатади. Намоз охирида истихора дуоси ўқилади. Ётганда тушида бирон-бир ишора бўлади. Шунга қараб иш қилади. Шу тариқа фолбин билан битиришга ҳаракат қилинадиган ишларнинг ҳаммасини ҳал қилиш мумкин. Шариатга мувофиқ иш олиб борган одам олий даражаларга эришади. Шариатга хилоф иш қилганлар эса, икки дунёда ҳам олий даражага эриша олмайдилар.\nМана, фолбинлик, сеҳргарлик ва мунажжимликнинг ҳукми ва уларга тегишли хулосалар билан танишиб чиқдик. Ислом дини бўйича бу ҳақда кўрсатилган таълимотлар билан танишдик. Энди эса, амал қилиш керак. Авваллари билмай бу ишларни қилганлар бўлса, тавба этсинлар. Бу ҳукмларни эшитмаган, билмаганлар бўлса эшиттириб, билдирсинлар. Бундай маънавий жиноятлардан қутулиш, чораларини кўрсинлар.\nilyos 11:21 / 13.12.2020\nКўпгина юртларда сеҳргарларга қарши курашиш қўмиталар, марказлар фаолият юритади. Шундай юртлардан бири Саудия Арабистонидир. бизда хам шунака жамият булишини хохлардим илтимос админларингиз телеграмдан тополмадим мани кушсин куп муслима оналаримизни юлдан ураяпди фолбинлар номерим +998901010161 яна гапларим куп алхамдулиллах мен бир мусулмон сифатида ердам килишларингизни сурайман\n05:00 / 28.02.2017 3569\n05:00 / 28.02.2017 2634\n1481 13:35 / 16.05.2020\n2784 12:02 / 18.04.2017\n2102 05:00 / 01.03.2017\n2249 05:00 / 28.02.2017\n96 17:27 / 03 март


Хотинимга фақат пулим керак (ҳаётий ҳикоя) » Ўзбекистон янгиликлари – Zamin.uz\n21 апрель 2017, 11:20\nДастлаб ҳаммаси яхши эди. Бизнесим ривожланаётган вақтида аёлим мени ҳар томонлама қўллаб қувватларди. Оиламизда пул билан боғлиқ муаммо деярли бўлмаган. Рафиқам уйда ўтирсада, бозорнинг энг олди кийимларини кияр, тилла буюмларни ҳам истаганича олиб берардим. Унга қийналмасин деб уй хизатчиси ҳам ёллагандим. Назаримда биз умримизнинг охиригача бахтли яшашимиз керак эди. Лекин кутилмаганда ишларим орқага кетди.\nБизнес худди ўйинга ўхшайди. Бир кун ютказасиз, бир кун ютасиз. Оиламиз учун синовли кунлар бошланганди. Энди ҳар бир сўмни ўйлаб ишлатишга тўғри келди. Уй хизматчисини ишдан бўшатдим, харажатларни қисқартирдим. Овқатни иссиқ еёлмайсиз деб менга ҳаммадан олдин овқат сузиб қўядиган хотиним дарров ўзгарди. У кечки овқат қилдингми десам кўчада овқатланиб келинг дейдиган, гапирсам жеркиб ташлайдиган бўлиб қолди. Илгари бошқа аёллар иккита картошка битта сабзидан нима овқат қилишим мумкин деб ўй сурганида меники қайси ресторанда нима ейишни муҳокама қилаётган бўларди.\nЭнг алам қилгани у менинг ишларим яна юришиб кетишига ишонмади. Мени омадсизликда, ношудликда айбларди. Демак, у шунча йиллардан бери пулим учунгина яхши хотин ролини ўйнаган эканда. Афсус, кўзим кеч очилди. Энди ишларим орқага кетганидан кейингина у ортиқ мен билан яшолмаслигини айтди. Ўз жуфтини қийин ҳолатда ташлаб кетишга уялмаган бу аёлнинг асл юзини нега илгарироқ билмадим деган савол менга тинчлик бермаяпти. Вақти келиб ишларим яна юришганида аминманки у яна қайтиб келади. Лекин синган кўнгилни ямаб бўлармикан?\nИШ ОИЛАДАН АЗИЗМИ?\nХўжайиним фақат ишини ўйлайди. Уйга келиб ҳам ўз хонасида ишлайди. Баъзан у бутун ҳаётини ишга бағишлаган деб ўйлайман. Унинг учун байрам ҳам, дам олиш куни ҳам йўқ. Доим иш, иш, иш. Болалар шовқини ёқмайди, оилавий тадбирларга вақти йўқ. Мен сизлар учун, фарзандларимнинг келажаги учун ҳаракат қиляпман, кўпроқ ишласам кўпроқ пул топаман - унинг ҳар доимги изоҳи шу.\nТўғри, у оилани таъминлайди, бу ҳам осон ишмас. Лекин болалар отасини баъзан икки уч кунлаб кўрмай қолади. Ҳа, сен борсанку, иккаламизнинг ўрнимизга қарайвер - у фарзандларига вақт ажратолмаётганига оддий ҳолат деб қарайди. Унинг кўп ишлашига ўрганган ўғлим бир куни отаси ишдан эртароқ келса дада бугун бизникида қоласизми деб сўраганида кулиб юбордим.\nКулишга кулдиму аслида йиғлагим келди. Назаримда эрим ишини биздан ҳам кўпроқ яхши кўради. Мен эса унинг оилага ҳам вақт ажратишини, оила даврасида кўпроқ вақт бирга бўлишини истайман.\nЭР ЭР ЎРНИДА, АЁЛ АЁЛ ЎРНИДА БЎЛСИН ЭКАН\nТурмушга чиққунимча уйга бозорлик қилмаганман. Жуда замонавий қиз эдим. Мен келин бўлган хонадонда эса оила ташвиши асосан аёллар зиммасида экан. Бошимга тушгач, катта-катта оғир халталарда рўзғор учун бозор ҳам қилдим. Айниқса, фарзандли бўлгач оилада моддий етишмовчилик бўлаверди. Боламни боғчага бергач ишга ҳам тушдим. Аммо барибир иқтисодий қийинчиликлар ўз ҳукмини ўтказар, мен яна пул топиш ҳақида ўйлардим.\nТурмуш ўртоғимга сиз ҳам ҳаракат қилинг десам, мен фақат ойлик оламан, бошқа иш қилишни билмасам нима қилай деб елка қисиб тураверади. Таниш билишлар орқали яхши ойлик тўланадиган тунги навбатчиликдаги ишга ҳам кирдим. Кундузи ишлайман, болаларни боғчадан уйга олиб боргач, кечки овқат қилиб кейин навбатчиликка кетаман. Ҳам кундузи, ҳам кечаси ишлаганим учун ҳолдан тойсамда, рўзғорим камини тўлдираётганимдан хурсанд эдим. Иккита жойда ишлайман, уй ишлари, рўзғор юмушларининг ҳаммаси менинг бўйнимда.\nБора-бора доим шошилиш, иккита ишнинг масъулияти-ю, югур югурдан чарчадим. Эрим эса мен топган пулларни уялмай ишлатаверади. Ҳали дўстлари билан чойхонага борган, ҳали маҳаллада танишлари билан улфатчилик қилган. Мен эса бир сўмни икки сўм қилиш учун ишлайвераман. Мен оила ташвишини ўз бўйнимга олиб хато қилганимни тушунаяпман, лекин энди кеч. Турмуш ўртоғимнинг мени қийналиб топган пулларимни бемалол совуришини кўриб ундан нафратланиб кетаман. Лекин начора эримни шу ахволга келиб қолишига ўзим айбдорман.\nУч тақдир, уч оиладаги муҳит билан танишдингиз. Ҳар бир қаҳрамон ўзича ҳақ. Оила, иш, пул. Бу уччаласи ҳам муҳим. Асосийси эса уларни бир бирига қарши эмас, ёндош қўйсак тўғри бўлармиди?\nЯнгиликлар » Ҳаёт тарзи » Хотинимга фақат пулим керак (ҳаётий ҳикоя)\n09:58 Мунажжимлар “лўнда” қилиб айтганда…


"Тошнефтгазқурилиш" АЖ - Асосий буюртмачилар ва шериклар\nАсосий буюртмачилар ва ҳамкорлар\nАкциядорлик жамияти таркибидаги бўлинмаларнинг ихтисослашуви ишлаб чиқариш самарадорлигини таъмин этади.\n«Тошнефтгазқурилиш» АЖ ўз таркибидаги қурилиш-монтаж, ихтисослаштирилган корхоналари баробарида ривожланган инфратузулмаси - йирик автотранспорт хўжалигига, ишлаб чиқариш-технологик бутлаш корҳонасига ҳам эгадир; объектларни қуриш учун тегишли маҳсулотларни саноат усулида ишлаб чиқариш йўлга қўйилган.\nЎзбекистон Республикаси ёқилғи-энергетика комплекси объектларида қурилиш-монтаж ишларини олиб бориш уcлиун трест бўлинмалари диаметри 1420 мм. гача бўлган магистрал қувурўтказгичларнинг монтажини амалга ошириш имконини берадиган махсус қурилиш техникаси паркига эгадирлар.\n“Тошнефтгазқурилиш” АЖнинг қурилиш хизматлари бозорида асосий рақобатчилари, ҳамда ҳамкорлари қаторига қуйидаги ташкилотлар киради:\n- қувурлар монтажи ва изоляцияси, ускуна ва металл иншоотлар монтажи ва ишга туширилиши соҳасида хизмат кўрсатувчи “Ўзнефтгазқурилишинвест” АКнинг тузилмавий бўлинмалари:\n- “Ўзбекнефтегаз” МХК тизими таркибига кирувчи ташкилотлар:\n- Нефт ва газ соҳаси тизимга кирмайдиган бошқа қурилиш ташкилотлари.\nТехнологик қурилишга материал ҳомашё ва ресурсларнинг асосий етказиб берувчилари қаторига қуйидаги корхоналар киради:\nМаҳаллий қурилиш материаллари ва ЁММларни етказиб беришда транспорт хизматларини кўрсатишда асосий ҳамкор “Ўзбекистон Темир Йўллари” ДАТКдир. Ишлаб чиқариш дастурининг амалга оширилишида ҳомийлар жалб қилинмайди. Асосий воситаларнинг харид қилиниши лизинг асосида режалаштирилмоқда.\nМазкур соҳа, Республикамиз иқтисодиётининг асосий тармоқларидан бири эканлиги сабабли, чиқарилаётган маҳсулот (нефть, газ, газ олтингугурти, ва уларни қайта ишлашдан олинган маҳсулот) кенг сотув бозорига эга бўлиб, Республикада деярли рақобатга эга эмас. Жамият бажарилаётган ишлар дастурининг барқарор ва мустаҳкам молиялаштирилиши билан таъминланган


“Биз кўрмаганни болаларимиз кўрсин”. Бу — мустабид тузум даврида армон билан яшаб ўтган ота-боболаримизнинг орзу-нияти, кўнгил таскини. Ҳозир эса замон талаби бошқача. Президентимиз шу ҳақда тўхталар экан, айни пайтда халқимиз ўтаётган кунидан рози бўлиб, эркин ва фаровон ҳаёт кечириши зарурлигини таъкидлайди. Ана шу эзгу мақсадлар рўёби Андижондаги беқиёс ўзгаришу янгиланишларда ҳам ўз ифодасини топмоқда.\n— Бундан йигирма беш — ўттиз йил аввалги турмушимиз билан бугунгиси ўртасида ер билан осмонча фарқ бор, — дейди Ўзбекистон Қаҳрамони, Шаҳрихон туманидаги 53-ихтисослаштирилган мактаб-интернат директори Камолиддин ўафуров. — Шукрки, қўй-қўзининг кўпайишига қараб орзу-ҳавас қиладиган даврлар ўтди. Энди пахта даласининг кўлами тақдиримизни белгиламайди. Ёки авваллари бозор ҳамда дўконларимизда аҳвол қандай эди? Қорли-қировли кунларда расталарда бир уюм сўлиган шолғому картошкадан бўлак неъматни учратмасдингиз. Нон учун навбатда турган, бир қоп ун учун қирпичоқ бўлганлар ҳақида гапиришнинг, эслашнинг ўзи оғир. Ҳозир-чи? Ҳар соҳада ишбилармонлик. Тадбиркорлик билан шуғулланган одам эса кам бўлаётгани йўқ.\nЮртни бой, одамларни ишли қилаётганлар ҳам шулар. Саноат ривожини айтмайсизми?! Хўш, вақти келиб Андижонда энг замонавий автомобиллар ишлаб чиқарилишини ким ҳам ўйлабди, дейсиз?!\nДарҳақиқат, чорак аср муқаддам аграр соҳага ихтисослаштирилган вилоят мустақиллик шарофати туфайли мамлакатимизнинг йирик индустриал марказларидан бирига айланди. Бу ерда амалга оширилаётган истиқболли лойиҳалар самараси нафақат иқтисодий салоҳиятимиз, балки аҳоли турмуш фаровонлигида ҳам намоён бўлмоқда. Муҳими, одамлар дунёқараши, ҳаётга муносабати тубдан ўзгарди. Ватан тақдирига дахлдорлик ҳисси шаклланди.\nБугун Андижоннинг юқори технологиялар асосида ишлаб чиқарилаётган рақобатдош маҳсулотлари хорижда ҳам маълуму машҳур. Жумладан, бу ерда тайёрланаётган товарлар ва қишлоқ хўжалиги неъматлари АҚШ, Россия, Хитой, Ҳиндистон каби жаҳоннинг қатор ривожланган давлатларига экспорт қилинаётир. Айниқса, автомобиль, қурилиш материаллари, оптик толали кабель, пойабзаллар, тўқимачилик ашёлари ҳамда фармацевтика учун табиий хом ашёлар, қайта ишланган сархил озиқ-овқат маҳсулотларига талаб ошиб бораяпти.\nИлғорлик, ташаббускорлик, тадбиркорлик андижонликларга хос фазилатлар сирасидандир. Ҳамиша пешқадам бўлишга интилиб, пухта режа ҳамда қатъий мақсадлар асосида иш тутишади. Асака шаҳрида Марказий Осиёда биринчи замонавий автомобиль заводининг барпо этилишини ҳам ана шундай саъй-ҳаракатлар меваси, деб баҳолаш мумкин. Бошқача айтганда, вилоят аҳли бевосита Президентимиз томонидан илгари сурилган ушбу эзгу ташаббусни қўллаб-қувватлаш билан бирга, уни амалга ошириш жараёнида фаол қатнашди. Бу эса ҳудудда янги-янги инновацион лойиҳалар рўёбига кенг йўл очди.\n1996 йилнинг март ойи. Мазкур санада илк миллий автомобиль — “Damas” ишлаб чиқарилганини юртдошларимиз ғурур ва мамнуният билан ёдга олади. Орадан уч ой ўтиб улар қаторига “Tico” ҳамда “Nexia” қўшилди. Ҳозир эса “Matiz”, “Spark”, “Lacetti”, “Cobalt”, “Сaptiva”, “Malibu”, “Orlando” сингари енгил автомашиналаримизни дунёнинг турли ҳудудларида қизиқиб харид қилишмоқда.\nАсака шаҳридаги “GM Uzbekistan” корхонасида иш жараёни қизғин. Бу ерда 10 мингдан зиёд киши меҳнат қилаётир. Яқиндан бошлаб заводда “Евро-5” талабларига мувофиқ, “Ravon” бренди остидаги “Nexia-R3” автомобилларини харидорларга етказиб беришга киришилди. Бинобарин, Италия технологиясига биноан, муқобил ёнилғи — метан гази асосида ҳаракатланишга мослаштирилган “Lacetti” автомобилларини ишлаб чиқариш бўйича дастлабки қадамлар қўйилди. Бу эса мустақиллигимизнинг 25 йиллигига муносиб туҳфа бўлди. Қувонарлиси, соҳада маҳаллийлаштириш даражаси тобора ошиб бораяпти. Мутахассислар фикрича, автомобилсозликда яратилган ҳар бир иш жойи бошқа турдош соҳаларда камида еттита меҳнат ўрни ташкил этиш имконини беради. Айни жиҳатлар эса нафақат вилоят, балки мамлакатимиз саноати салоҳиятини юксалтиришга хизмат қилмоқда.\nАндижон узра парвоз қилаётган ҳаво лайнери иллюминаторидан заминга назар ташласангиз, қуёш нурида ям-яшил тўлқин сингари жилоланаётган бу чексиз уммон қаердан пайдо бўлди экан, деган ўй кечади хаёлингиздан. Бироқ кўп ўтмай янглишганингизни фаҳмлайсиз. Негаки, бу — деҳқончиликда янги услуб ҳамда технологияларни қўллаб, мўл-кўл ҳосил етиштираётган фермерларнинг далалари! Зотан, истиқлол йилларида ғўзани плёнка остида парваришлаш тажрибаси илк бор 1995 йили Олтинкўл туманидаги “Олтинкўл водий гулшани” фермер хўжалигида синовдан муваффақиятли ўтказилган эди. Ҳозир эса вилоятдаги 93 минг гектардан ортиқ пахта майдонининг аксарият қисмида шу усулда ҳосил етиштирилаяпти.\nЯна бир далил. Кадрлар тайёрлаш миллий дастури ижроси юзасидан жойларда касб-ҳунар коллежи ва академик лицейлар барпо этилиши борасида ҳам дастлабки қадам айнан Андижонда қўйилгани кўпчиликка маълум. Шу тариқа ҳудудда махсус лойиҳа асосида замон талабларига мос янги ўқув иншоотлари фойдаланишга топширилиши ёш авлод камолоти йўлидаги юксак ғамхўрлик намунасига айланди.\n— Олтинкўл туманининг Қўштепасарой қишлоғидаги саноат коллежимиз 2000 йилдан буён кичик мутахассислар тайёрлаб келмоқда, — дейди ушбу таълим муассасаси директори Одилжон Мирзажонов. — 900 ўринли биномизда ўқувчиларнинг пухта билим ҳамда касб-ҳунар эгаллаши учун барча шарт-шароит муҳайё этилган. Спорт зали, лаборатория хонаси ва кутубхона улар ихтиёрида. Илғор тикув дастгоҳлари билан жиҳозланган мўъжазгина цехимизда йигит-қизларимиз амалиёт ўташади.\nАйтиш жоизки, ўтган даврда мазкур таълим даргоҳини 3,5 мингдан зиёд ўғил-қизлар тамомлади. Ҳозир уларнинг аксарияти — замонавий ишлаб чиқариш тармоқларининг илғор мутахассислари. Чунончи, лихтенштейнлик ишбилармонлар билан ҳамкорликда барпо этилган “Кравтекс” қўшма корхонасининг моҳир чеварлари айни шу коллежда таҳсил олган қизлардир.\nМамлакатимизда энг йирик спорт иншоотлари қурилишида ҳам Андижон вилоятининг ҳиссаси катта. 2003 йили “Баркамол авлод” спорт ўйинларининг финал босқичи муносабати билан бунёд қилинган олимпия захиралари спорт коллежи ҳамда “Соғлом авлод” ўйингоҳида кўплаб иқтидорли йигит-қизлар ўз маҳоратини ошираётир.\nБугун Андижоннинг қай бир ҳудудига қадам қўйманг, замонавий услубдаги тураржойлар, кўркам хиёбону гузарлар, сўлим боғ-роғларни кўриб завқланасиз. Айниқса, қишлоқ жойларда намунавий лойиҳалар асосида тикланган иморатлардан иборат янги мавзелар обод шаҳарчаларни эслатади.\n— Айни пайтга келиб, 5050 дан зиёд ана шундай уй-жой юртдошларимизнинг чинакам бахт ошёни, яхши ниятлар гўшасига айланган, — дейди вилоят ҳокимлиги бош мутахассиси Азаматжон Шокиров. — Жорий йилда улар сони яна 1139 тага кўпайиши кўзда тутилган. Умуман, 2017 — 2019 йиллар давомида 4220 та намунавий лойиҳалардаги тураржой ўз эгаларига топширилади.\nАйтиш жоизки, Асака туманидаги Файзиобод, Олтинкўл туманидаги Далварзин, Балиқчи туманидаги Чинобод, Қўрғонтепа туманидаги Маъмуробод каби мавзеларда барча қулайлик яратилган.\n— 2014 йил оиламизга кўп совғалар улашди, — дейди “Уз Тонг Хонг Ко” қўшма корхонаси муҳандиси Иброҳимжон -Абдуллаев. — Шу йили Андижон туманининг “Ўрикзор-2” мавзесидаги уйлардан бирига кўчиб ўтдик. Бу ерда фаровон ҳаёт кечиришимиз учун ҳамма шарт-шароит муҳайё. Чунончи, умумтаълим мактабимиз қиёфасини кўриб, кўз қувонади. Ҳозир рафиқам мазкур масканда ўқувчиларга инглиз тилидан сабоқ бераяпти. Ҳудудимиздаги мусиқа ва санъат мактаби эса истеъдодли ўғил-қизларнинг севимли даргоҳи. Гузаримизда савдо расталари, маиший хизмат кўрсатиш шохобчалари ишлаб турибди. Дарвоқе, массивимизнинг янада обод ҳамда кўркам қиёфа касб этиши учун тураржойлар ён-атрофига мевали, манзарали дарахт кўчатларини ўтқазгандик. Мана, ниҳоллар кўкка бўй чўзиб, илк ҳосилини бера бошлади.\nХалқимиз турли қутлуғ саналар, байраму шодиёналарни муносиб ютуқлар билан қарши олишга одатланган. Бу анъана Ватанимиз мустақиллигининг 25 йиллиги арафасида янада кўзга яққол ташланмоқда. Масалан, Андижон вилоятида 2016 йилга мўлжалланган Инвестиция дастурига мувофиқ, 118 та ижтимоий соҳа объектини қуриш, капитал реконструкция қилиш, 1139 та тураржой, 4 та кўп қаватли “Камолот” уйини бунёд этиш кўзда тутилган. Бундан ташқари, ҳар бир туманда 25 тадан жами 475 та намунавий кўча ташкил этилиб, энг улуғ, энг азиз айёмимиз арафасида фойдаланишга топширилади.\nАндижон шаҳри марказида қад ростлаган 300 ўринли муҳташам қўғирчоқ театрида “Бунёдграндсервис” масъулияти чекланган жамияти бинокорлари қарийб 8 миллиард 10 миллион сўмлик қурилиш-монтаж ишларини бажардилар.\nТеатр биносининг шифти фазо кемасини эслатади. Унга галактикамиз тасвири туширилган. Деворлардан эса қўғирчоқ театри тарихига оид ҳамда эртак қаҳрамонлари суратлари ўрин олган. Юқори қаватда маънавият ва маърифат хоналари, музей, кутубхона, шунингдек, компьютер ҳамда информатика, драма тўгараклари, хореография заллари ишлаб турибди. Бинонинг ертўла қисми қўғирчоқларни ясаш, таъмирлаш, сақлаш ва актёрларнинг ҳордиқ чиқаришига мослаштирилган. Кошона атрофидаги қарийб 1 гектарлик майдон ҳам кичкинтойлар билан гавжум. Бу ердан мўъжазгина амфитеатр, турли аттракционлар жой олган.\n— Буларнинг барчаси давлатимиз томонидан ёш авлодга кўрсатилаётган беқиёс ғамхўрлик самараси, — дейди театр директори Беҳзод Қурбонов. — Зотан, ушбу маскан асрлар оша шаҳримиз кўркига кўрк қўшиши баробарида, фарзандларимизга унутилмас таассуротлар туҳфа этиши, шубҳасиз. Ижодий жамоамиз навқирон авлод камолотига муносиб ҳисса қўшиш мақсадида юксак тарбиявий аҳамиятга эга янги асарларни саҳналаштириш борасида изланишлар олиб бораяпти.\nАйни кунларда Андижоннинг Боғишамол даҳасида ҳайвонот боғи қурилиши қизғин давом эттирилмоқда. У мустақиллигимизнинг 25 йиллиги байрами арафасида болажонларга ўз бағрини очади. Умумий қиймати 2 миллиард сўмлик мазкур лойиҳа доирасида турли ноёб ҳайвонлар ҳамда қушларни сақлашга мўлжалланган махсус жойлар ҳамда улкан аквариум қурилади.\nАлбатта, бу каби ўзгариш ва янгиланишларда Маҳаллийлаштириш дастури муҳим аҳамиятга эга. Негаки, олис-яқин қишлоқларимизга саноат тармоқларининг жадал кириб бориши туфайли илгари, асосан, валюта ҳисобига четдан келтирилган товарларнинг аксарияти эндиликда ўзимизда тайёрланаётир. Қолаверса, ушбу йўналишдаги лойиҳаларнинг изчил рўёбга чиқарилаётгани туфайли нарх-навони мақбуллаштириш ҳамда валюта сарфини камайтиришга эришилаяпти. Бу қурилиш саноатида ҳам кузатилмоқда. Хусусан, ҳозирги кунда вилоятда шу соҳага ихтисослаштирилган 123 та корхонада 250 дан ортиқ турдаги бинокорлик ашёлари ишлаб чиқарилаётир.\n2004 йилда ташкил этилган, хорижий сармоя иштирокидаги “And Polik” масъулияти чекланган жамияти шулардан биридир. Бу ерда тайёрланаётган юқори сифатли “Alcopon” қопламалари нафақат тураржой ва ижтимоий соҳа объектлари, балки марказий стадионлар, ўйингоҳларга ҳам ўзига хос жозиба бағишлаб турибди.\nБундан йигирма йил аввал иш бошлаган “Хон” корхонаси ҳам Андижондаги бунёдкорлик ишларининг фаол иштирокчисига айланган.\n— Бир пайтлар одамларимиз гуваладан қурилган, лойсувоқ уйларда яшашар эди, — дейди корхона раҳбари Мухторжон Халилов. — Қишлоқларда бирорта тунука томли иморатни учратмасдингиз. Энди-чи? Муҳташам тураржойларни санаб, адоғига етолмайсиз. Бинокорлик маданияти шаклланди. Шаҳарсозлик анъаналари ривожланди. Юртдошларимиз ҳеч кимдан кам бўлмай ҳаёт кечиришаяпти. Биз ҳам ана шундай эзгу ишларга ҳисса қўшаётганимиздан фахрланамиз.\nМуваффақиятларнинг мустаҳкам пойдевори\nАндижонда амалга оширилаётган бунёдкорлик ишлари қатор тармоқлар ривожи, минглаб иш ўринлари яратилиши, замонавий технологиялар жорий этилиши ҳамда четдан келтириладиган маҳсулотлар маҳаллийлаштирилишида муҳим омил бўлмоқда.\nЗеро, нуфузли иқтисодчи олимлар, хорижий экспертлар таъкидлаганидек, қурилиш индустрияси у ёки бу мамлакатнинг ижтимоий-иқтисодий тараққиётини ифодаловчи муҳим кўрсаткичдир. Негаки, мактаб ва шифохоналар, спорт иншоотлари, саноат объектлари барпо этилаётган мамлакатда фаровонлик ҳамда осойишталик барқарор ва бардавомлиги кафолатланади.\nБу, аввало, чуқур ўйланган, узоқни кўзлаб олиб борилаётган иқтисодий сиёсат, уй-жой ҳамда маъмурий бинолар, саноат объектлари қурилишини молиялаштириш масаласига комплекс ёндашув натижасидир. Пировардида мамлакатимизда ишбилармонлар учун қулай инвестициявий муҳит юзага келиб, қурилиш ашёлари ишлаб чиқарувчи маҳаллий ва хорижий сармоя иштирокидаги корхоналар кўпаймоқда.\n— Бугун дунёнинг турли нуқталарида табиий офатлар, ички низолар, қонли тўқнашувлар, молиявий-иқтисодий инқироз кузатилаётир, — дейди “Нуроний” жамғармасининг Андижон вилояти бўлими раиси, Ўзбекистон Қаҳрамони Таваккал Топволдиев. — Шундай таҳликали замонда жаннатмонанд Ўзбекистонимизда яратувчанлик, бунёдкорлик ишлари авжида. Кўнгилларда сурур. Истиқлол сурури. Муҳими, барча соҳада юксалиш, ўсиш суръатларига эришилаяпти. Шаҳару қишлоқларимиз обод бўлмоқда. Қаранг, кейинги йигирма беш йил давомида пастқам ва кўримсиз бинолар ўрнини маҳобатли иншоотлар эгаллади. Бунинг учун ҳар қанча шукрона айтсак кам.\nЖонажон Ўзбекистонимиз жаҳон ҳамжамиятидаги ўрнини тобора мустаҳкамламоқда. Шаҳару қишлоқларимиз обод, турмушимиз фаровонлашиб бораётгани баробарида, юртдошларимиз тафаккуридаги теран идрок, қалблардаги жўшқинлик, интилишларидаги собитлик руҳияти эртанги кунимизнинг ниҳоятда саодатли бўлишига қатъий ишонч уйғотади.\n“Андижоннинг кўркам жамоли ўзига мафтун этди. Миллий ҳамда замонавийликни уйғунлаштирган иморатларни айтмайсизми?! Уларни шу ерлик ёшлар барпо қилганини эшитиб, ҳайратим ошди. Андижонликлар шаҳарсозликда ўзига хос тажриба тўплабди. Бу ўрганиш, оммалаштириш ва эътироф этишга арзийди. Қолаверса, фан-таълим, маданият, спорт, қишлоқ хўжалиги, тиббиёт, қўйингки, турли соҳаларда шундай қувонарли натижаларга дуч келдик. Бундай юртнинг эртаси, албатта, гўзал ҳамда чароғон”.\nФранкфурт (Германия) университети олими.\nМазкур рукндаги бошқа мақолалар: « Энг намунали маҳаллалар танлови\tБарқарор тараққиёт кафолати »


Аксел Цетиризин – Meducate.uz – Дорилар ҳақида маълумотлар ўзбек тилида\nHome Йўриқномалар Аксел Цетиризин\nПрепаратнинг савдо номи: Аксел Цетиризин\nфаол модда: цетиризин дигидрохлориди – 10 мг.\nёрдамчи моддалар: маккажўхори крахмали, повидон К30, изопропил спирти, натрий крахмал гликоляти, лактоза ва магний стеарати.\nТаърифи: узунчоқ шаклли, оқ рангли таблеткалар.\nФармакотерапевтик гуруҳи: антиаллергик восита (Н1-гистамин рецепторларининг антагонисти).\nЦетиризин гистаминнинг рақобатли антагонистлари гуруҳига киради, H1-гистамин рецепторларини блоклайди, антихолинергик ва антисеротонин таъсир деярли кўрсатмайди. Аллергияга қарши яққол ифодаланган таъсирга эга, аллергик реакцияларни ривожланиши олдини олади ва кечишини енгиллаштиради. Қичишишга қарши ва экссудацияга қарши самараларга эга. Аллергик реакцияларнинг эрта босқичига таъсир қилади, шунингдек яллиғланиш ҳужайраларини миграциясини камайтиради; кечки аллергик реакциясида иштирок этадиган медиаторларни ажралиб чиқишини сусайтиради. Капиллярларнинг ўтказувчанлигини камайтиради, тўқималар шишини олдини олади, силлиқ мушаклар спазмини бартараф қилади. Гистаминга хос аллергенларни юборишга, совуқ қотишга (совуқ қотиш оқибатидаги эшакеми) нисбатан тери реакциясини бартараф қилади. Терапевтик дозаларда седатив таъсир деярли кўрсатмайди. Бир курс қабул қилиш фонида толерантлик ривожланмайди.\nПрепаратнинг таъсири 20 минутдан кейин (50% беморларда) 1 соатдан кейин (95% беморларда) бошланади ва 24 соат давомида сақланиб туради.\nЦетиризин ичга қабул қилинганидан сўнг меъда-ичак йўллари (МИЙ) дан тез ва яхши сўрилади. Tmax – тахминан 30-60 минутни ташкил этади. Овқатланиш сўрилиш даражасига аҳамиятли таъсир кўрсатмайди, бироқ бунда сўрилиш тезлиги аҳамиятсиз даражада пасаяди.\nЦетиризин плазма оқсиллари билан тахминан 93% боғланади. Vd катталик паст (0,5 л/кг), препарат ҳужайра ичига кирмайди. Препарат гематоэнцефалик тўсиқ (ГЭТ) орқали ўтмайди. Кўкрак сутига ўтади.\nЦетиризин жигар бироз метаболизмга учраб, нофаол метаболитини ҳосил қилади. Препарат 10 мг дозада 10 кун давомида қўлланганида тўпланиши кузатилмайди.\nПрепаратнинг тахминан 70% – буйраклар орқали ўзгармаган ҳолда чиқарилади. Тизимли клиренси минутига тахминан 54 мл ни ташкил этади. Бир марталик дозаси қабул қилинганидан сўнг T1/2 тахминан 10 соатни ташкил этади. 2 ёшдан 12 ёшгача бўлган болаларда T1/2 5-6 соатгача пасаяди. Гемодиализ самарасиз.\nАйрим пациентлар гуруҳида препаратнинг фармакокинетикаси\nБуйрак фаолиятини бузилиши бўлган пациентлар. Буйрак фаолияти бузилганида (креатинин клиренси минутига 11-31 мл дан кам) ва гемодиализдаги пациентларда (креатинин клиренси минутига 7 мг дан кам) T1/2 катталик 3 марта узаяди, клиренс 70% га камаяди.\nКекса ёшдаги пациентлар ва сурункали касалликлари бўлган пациентлар.\nСурункали касалликлари фонида ва кекса ёшдаги пациентларда T1/2 ни 50% га ошиши ва клиренсни 40% га пасайиши кузатилади.\nТаблеткалар учун қўшимча маълумот\nСурункали жигар касалликлари (жигарни гепатоцеллюляр, холестатик биллиар циррози) бўлган пациентлар. Жигар циррозлари бўлган пациентларда T1/2 ни 50% га ошиши ва умумий клиренсни 40% га пасайиши кузатилади (буйракларнинг калавалар фильтрацияси тезлигини пасайиши бўлганидагина дозалаш тартибига тузатиш киритиш талаб этилади).\nмавсумий ва йил бўйи кузатиладиган ринит ва конъюнктивит;\nқичишиш билан кечувчи аллергик дерматозлар;\nполлинозлар (пичан иситмаси);\nКвинке шишида қўлланади.\nПерорал қабул қилиш учун мўлжалланган.\nКатталар 12 ёшдан ошган болалар: 1 таблеткадан кунига бир марта қабул қилинади.\n6 ёшдан 11 ёшгача бўлган болалар: ярим таблеткадан кунига икки марта ёки 1 таблеткадан кунига бир марта қабул қилинади.\n3 ёшдан 6 ёшгача бўлган болалар: чорак таблеткадан кунига икки марта ёки ярим таблеткадан кунига бир марта қабул қилинади.\nБуйрак етишмовчилиги бўлган пациентларга препаратнинг дозаси суткалик дозанинг ярмигача камайтирилиши керак.\nПрепарат одатда яхши ўзлаштирилади. Ножўя кўринишлар кам ҳолларда ривожланади ва ўткинчи ҳусусиятга эга.\nОвқат ҳазм қилиш тизими томонидан: оғизни қуриши, диспепсия.\nМНТ томонидан: бош оғриғи, уйқучанлик, толиқиш, бош айланиши, қўзғалувчанлик, мигрень.\nАллергик реакциялар: тери тошмаси, ангионевротик шиш, эшакеми, терини қичишиши бўлиши мумкин.\nПрепаратнинг компонентларига юқори сезувчанлик, ҳомиладорлик, лактация даври, 3 ёшгача бўлган болаларга препаратни қўллаш мумкин эмас.\nБарча дори шакллари учун умумий ҳолатлар\nЭҳтиёткорлик билан: ўртача ва оғир даражадаги сурункали буйрак етишмовчилиги (дозалаш тартибига тузатиш киритиш талаб этилади), кексалик ёши (калавалар фильтрацияси пасайиши мумкин) да эҳтиёткорлик билан қўллаш керак.\nТаблеткалар учун қўшимча\nЭҳтиёткорлик билан: жигарни сурункали касалликлари (жигарни гепатоцеллюляр, холестатик ёки билиар циррози – буйракларнинг калалавалар фильтрацияси тезлигини ёндош пасайиши бўлганидагина препаратнинг дозалаш тартибига тузатиш киритиш талаб этилади).\nЦетиризинни бошқа дори воситалари билан клиник аҳамиятли ўзаро таъсири аниқланмаган.\nПрепаратни суткада 400 мг дозада теофиллин билан бирга қабул қилиш цетиризиннинг умумий клиренсини пасайишига олиб келади (теофиллиннинг кинетикаси ўзгармайди).\nПрепарат тавсия этилган дозаларда этанолнинг таъсирини кучайтирмайди (бунда этанолнинг қондаги концентрацияси 0,8 г/л дан юқори бўлмаслиги керак), шундай бўлса ҳам, препарат билан даволаниш вақтида этанол истеъмол қилишдан сақланиш тавсия этилади.\nЖигар ва/ёки буйрак фаолиятини бузилиши бўлган пациентлар ва кекса ёшдаги шахслар препаратни қабул қилишдан олдин шифокор билан маслаҳатлашишлари керак (“Фармакокинетикаси”, “Қўллаш усули ва дозалари” бўлимларига қаранг).\nМНТ нинг фаолиятини сусайтирувчи дори воситалари, алкоголни бир вақтда истеъмол қилиш тавсия этилмайди.\nПрепаратнинг томчилари таркибида қанд сақламайди (ширин таъм берувчи восита сифатида сахарин ишлатилади), шунинг учун қандли диабет билан хасталанган шахсларга ҳам буюриш мумкин.\nҲомиладорлик ва лактация вақтида цетиризинни қўллаш ҳавфсизлиги аниқланмаган, шунинг учун қабул қилиш тавсия этилмайди.\nАвтомобилни бошқариш ёки жисмоний ҳамда руҳий реакциялар тезлигини талаб этувчи ишларни бажариш қобилиятига таъсири\nСимптомлари: уйқучанлик, тормозланиш, ҳолсизлик, толиқиш, бош оғриғи, тахикардия, кучли таъсирчанлик, сийдикни ушланиши, оғизни қуриши, қабзият (айниқса кунига 50 мг цетиризин қабул қилинганида) бўлиши мумкин.\nДаволаш: симптоматик даволаш ўтказилади. Меъдани ювиш, фаоллаштирилган кўмир қабул қилиш керак. Специфик антидоти аниқланмаган. Гемодиализ самарасиз.\nОлдинги мақолаАксел Клобетазол крем12.04.2018\nАксел Цетиризин эритма12.04.2018Кейинги мақола


Тожикистон мухолифати мамлакат ҳукуматини ҳужумларга йўл қўяётганликда айбламоқда\n12:51 / 30.09.2016\nТожикистон мухолиф сиёсатчилари ва фаоллари, мамлакат ҳукуматини ўз оила аъзоларига нисбатан одамлар тўдасининг ҳужумини уюштиришда айбламоқда. Уларнинг айтишича, президент Имомали Раҳмон томонидан бошқача фикрлайдиганларга қарши кураш доирасида шундай хуружлар содир этилмоқда.\nРасмий Душанбе бунга алоқаси йўқлигини таъкидлаб, суриштирув ишларини ўтказишга ваъда бермоқда.\nТожик ҳукумати ўтган йили Ислом уйғониши партиясини ноқонуний деб эълон қилган ва унинг аксарият раҳбарлари 2015 йил сентябрида давлат тўнтаришини амалга оширишга уринишда айбланиб, ҳибсда сақланмоқда.\nЭндиликда, Имомали Раҳмон танқидчиларининг сўзларига кўра, уларнинг оила аъзолари мустақил жазолаш ишларини ўтказаётган бир тўда кишиларнинг нишонига айланган.\n"Таҳдидлар, босқинчилик, ўт қўйиш ва тошбўронлар билан ҳужум қилиш ҳоллари юз бермоқда", - деган қувғинда юрган ТИУП раҳбари Муҳиддин Кабирий, Европада хавфсизлик ва ҳамкорлик ташкилотининг Варшавада бўлиб ўтган анжумани қатнашчиларига скайп иловаси орқали видеомурожаат қилар экан.\nТожикистоннинг расмий делегацияси ЕХҲТ анжуманини 23 сентябрда мухолифат вакилларининг иштирок этаётганига норозилик сифатида тарк этган эди.\nТожикистон ИИВ эса, бу каби эҳтимолий ҳужумлардан азият чеккан кишилар томонидан ҳеч қандай мурожаат бўлмагани, шунга қарамай текширув ишларини ўтказишини билдирган.


Фаластин раҳбари Ясир Арафат саломатлиги ëмонлашган ва у реанимация бўлимига ўтказилган.\n08 март 2021, Тошкент вақти: 05:46\nФаласти раҳбари ўтган ҳафтадан бери Франциядаги ҳарбий госпиталда тиббий кўрикдан ўтаëтган эди.\n75 ëшли Арафат ëрдамчиларнинг айтишича¸ шифокорлар унинг соғлиги ëмонлашгани сабабини аниқлаш учун янги тиббий текширувдан ўтказмоқда.\nАхборот агентликлари Фаластин раҳбари ëрдамчиларига асосоланиб билдиришича¸ Арафатнинг ҳаëти жиддий хавф остида эмас.\nФаластин Ташқи ишлар вазири Набил Шаатнинг Рамаллоҳда мухбирларга айтишича¸ Арафат аҳволида ўзгариш йўқ. У жиддийлигича қолмоқда.\n"Ўша-ўша¸ ўзгариш йўқ. Жиддийлигича қолмоқда. Чунки биз қандай ташхис қўйилганини билмаймиз. Аммо у француз шифокорлар томонидан яхши даволанмоқда"¸ - дейди Фаластин Ташқи ишлар вазири.


Ажратилган пулдан тўғри фойдаланилса, ўқитувчиларни жамоат...\n06.04.2018 18:52 1 38824\nКейинги вақтларда оммавий ахборот воситалари, жумладан, ижтимоий тармоқларда ўқитувчилар билан боғлиқ масалалар тез-тез муҳокама қилинмоқда. Айниқса, ўқитувчиларнинг жамиятимиздаги нуфузини тиклаш юзасидан билдирилаётган фикрлар жуда ҳам ўринли деб ўйлайман.\nҲақиқатан ҳам, ўқитувчилик энг улуғ, энг мўътабар касб эканлигига қарамасдан, бошқалар у ёқда турсин, ҳатто айрим муаллимларнинг ўзлари ёки яқинларининг «мен бир оддий ўқитувчиман», «менинг ота-онам оддий ўқитувчи» деган сўзлари бугунги кунда уларнинг касби тўғрисида маълумот беришдан кўра кўпроқ ўзларининг жамиятнинг энг хокисор, энг ожиз қатлами вакиллари эканлигининг изҳорига айланиб қолмоқда.\nБундай бўлишига бугунги кунгача сақланиб келаётган бир қатор омиллар сабаб бўлаяпти. Энг кенг тарқалган ва кўпчилик эътироф этадиган ҳолатлардан бири муаллимларнинг юқори ташкилот вакиллари, юқори лавозим эгалари томонидан педагогик фаолиятга мутлақо боғлиқ бўлмаган ишларга, жумладан ҳудудларни тозалаш, ободонлаштириш, макулатура ва металлом йиғиш, пахта териш каби ишларга «ихтиёрий-мажбурий» равишда очиқдан-очиқ жалб этилишидир.\nЭнг ачинарлиси бугунги кунда юқоридаги каби ишларни амалга оширишнинг қонуний ва молиявий томонлари ҳал этилган бўлишига қарамасдан, ушбу имкониятдан тўлиқ фойдаланилмаётганлигидир.\nҲақиқатан ҳам президент фармонига кўра ишсиз шахсларни ҳақ тўланадиган жамоат ишларига кенг жалб этиш асосида аҳоли бандлигини таъминлаш мақсадида Бандлик ва меҳнат муносабатлари вазирлиги ҳузурида Жамоат ишлари жамғармаси ташкил этилган. 2018 йил бўйича ушбу жамғарманинг маблағи 714 миллиард сўмга яқин этиб белгиланган. Хўш, бу маблағдан кимлар қандай ишлар учун ҳамда қанча миқдорда фойдаланиши мумкин?\nИқтисодиёт ва ижтимоий соҳанинг муҳим аҳамиятга эга бўлган объектларини ишчи кучи билан таъминлаш мақсадида ишсизлар энг кам ойлик иш ҳақининг беш баробари(860 минг сўм)дан ортиқ бўлмаган миқдорда ойлик иш ҳақи тайинланган ҳолда жамоат ишларига жалб қилинади. Бунда бюджет ташкилотлари ва фуқароларнинг ўзини ўзи бошқариш органлари томонидан ташкил қилинган жамоат ишларида иш ҳақи бўйича тўловлар 100 фоиз, тадбиркорлик субъектлари, нодавлат нотижорат ташкилотлари буюртмалари асосида ташкил қилинган жамоат ишларида эса иш ҳақи бўйича тўловларнинг 50 фоизи жамғарма ҳисобидан қопланади.\nЖамоат ишларига аҳоли пунктлари, маҳаллалар ва бошқа ҳудудларни ободонлаштириш (кўкаламзорлаштириш, тозалаш, оқлаш, маданий объектлар, зиёратгоҳлар, қабристонлар ва ариқларни тозалаш кабилар); уй-жой коммунал ва бошқа инфратузилма объектларини таъмирлаш; кўчалар, йўллар ва йўлакларни таъмирлаш; мавсумий қишлоқ хўжалик ишлари, қишлоқ хўжалиги маҳсулотларини тайёрлаш, сақлаш ва қайта ишлаш, ирригация ва мелиорация тармоқларини таъмирлаш; ногиронлар, кексалар, беморлар ва бошқаларни парваришлаш; саноат тармоқлари ва хизматлар кўрсатиш соҳаси ташкилотларидаги ишлар; объектларни қуриш, реконструкция қилиш ва таъмирлаш ишлари киради. Шунингдек, қонун ҳужжатларига мувофиқ эҳтиёждан келиб чиққан ҳолда жамоат ишларининг бошқа турлари ҳам назарда тутилиши мумкин.\nКўриб турганингиздек, бугун ўқитувчилар бажараётган жамоат ишларини иш қидириб юрган бошқа шахсларга иш ҳақи тўлаган ҳолда амалга ошириш имконияти мавжуд. Бироқ жойларда ушбу имкониятдан етарлича фойдаланилмаяпти. Мисол учун, ўрганиш ташкил этилган туман бўйича 2018 йил учун 3,2 миллиард сўм маблағ ажратилган. Бу ҳар бир ой учун ўртача 266 миллион сўмга тўғри келади. Бу пулга 860 минг сўм иш ҳақи тўланадиган 300 нафардан ортиқ ишчини ёки 430 минг сўм иш ҳақи тўланадиган 600 дан кўпроқ ишчини жамоат ишлари билан таъминлаш мумкин. Бироқ ушбу туманда январь-февраль ойларида атиги 150 нафарга яқин ишчи учун 80 миллион сўмдан жамғарма маблағи ўзлаштирилган холос.\nЭнди ўзингиз хулоса қилишингиз мумкин: битта туманда 12 ой давомида 600 дан кўпроқ ишчи жамоат ишларини бажарса, ўқитувчиларни жамоат ишларига жалб этишга эҳтиёж қоладими?!\nЖамиятимизда шаклланиб қолган нотўғри тушунчалардан бири ўқувчи мактабга келмагани, уй вазифасини бажармагани, таълим муассасасига белгиланган формада келмагани, дарсда ўқитувчига қўполлик қилгани учун ота-оналар бир четда қолиб, ўқитувчининг ўзи айбдор бўлиб қолаётганидир. Бундай ҳолатлар учун ўқитувчи билан бирга ота-оналарнинг ҳам жавобгарлигини кучайтириш ўта зарур деб ўйлайман. Таълим-тарбияда ота-оналар ва ўқитувчилар ҳамкорлиги ниҳоятда муҳим!\nХулоса ўрнида шуни айтмоқчиманки, мен ҳам бир оддий ўқитувчиман ва бундан фахрланаман!\nдепутат ўқитувчилар жамоат ишлари\nЖамият 18/02, 11:05\nДепутат «ўзбошимча ва қоидабузар» тўй кортежларини танқид қилди\nҲуқуқ 06/02, 16:03


Сийрат: Маккада урушга рухсат берилмагани сабаби (2)\nBy Исмоил Муҳаммад Яъқуб on 08/09/2021 СИЙРАТ ТАРИХ\nСаҳобалар Қуръон таълимотларидан фойда ва зарар фиқҳини ва уни ҳаётга қандай татбиқ этиш кераклигини таълим олган эдилар. Аллоҳ таоло айтади:\n“(Эй мусулмонлар), гуноҳнинг олдини олиш учун сизлар мушриклар ибодат қилаётган бут-санамларни сўкманг, бу уларнинг илмсиз равишда, жоҳиллик ва тажовузкорлик билан Аллоҳни сўкишларига сабаб бўлиши мумкин. Биз уларга нотўғри танловларига жазо ўлароқ ёмон ишларини ўзларига чиройли кўрсатиб қўйганимиз каби ҳар бир умматга ўзи қилаётган ишларни чиройли кўрсатиб қўйдик. Кейин барчалари Парвардигорлари ҳузурига қайтадилар. Парвардигорлари уларга дунёда қилиб ўтган иш-амаллари хабарини беради, сўнг уларга муносиб жазо ё мукофотлар беради…” (Анъом, 108).\nШуниндек, улар бир фойдали ишни қилиш сабабли ундан каттароқ зарар юзага чиқиши эҳтимоли бўлса, ўша фойдали ишни тарк этиш кераклигини ҳам таълим олган эдилар.\nУламолар айтадилар: “Ҳукм ҳар қандай ҳолатда ҳам ўз кучида қолади. Агар кофир кимса куч-қудратли бўлиб, Исломни ва мусулмонларни писанд қилмайдиган бўлса, агар шу ҳолатда унга бирон қаршилик кўрсатилса, Исломни ёки Пайғамбар саллаллоҳу алайҳи ва салламни ҳақорат қилиши эҳтимоли бўлса, у ҳолда мусулмон киши уларнинг хочларини, динларини, черковларини ҳақорат қилиши асло дуруст эмас. Ҳатто ҳақоратга элтадиган бирон ишга қўл уриши ҳам мумкин эмас. Чунки бу иши кофирни гуноҳга ундайди. Шариатда ёмон ишга олиб борувчи йўлларни тўсиш вожибдир”.\nЎн уч йил фақат тарбия ва тайёргарликка аҳамият қаратган, “ла илаҳа иллаллоҳ” тушунчасини ёйишга уринган Макка босқичининг ҳолатига назар солган киши шошилмай, оғир-босиқлик билан иш тутишнинг Ислом динидаги аҳамиятини англаб етади. Ақида давомий парваришга ва аҳамият берилишга муҳтож ниҳол экани мусулмонлар онгига сингдирилиши керак. Бунда шошқолоқликка, тартибсизликка ўрин бўлмаслиги лозим. Даъватчилар Пайғамбар саллаллоҳу алайҳи ва салламнинг асҳобларига берган таълимотларига ўта муҳтождирлар. У зотдан ибрат ва ўрнак олсинлар. Чунки жоҳилиятнинг эскисига ҳам, янгисига ҳам қарши курашиш учун қалби иймонга тўлган, тавҳид калимаси қалбларида чуқур илдиз отган раббоний инсонлар зарур бўлади.\nРасулуллоҳ саллаллоҳу алайҳи ва саллам асҳобларини ўзларини тутишга, сабрли бўлишга чорлар эдилар. Саҳобалар у зотнинг кўз ўнгиларида тарбия топишар эди. У зот уларни Аллоҳга боғланишга, унга ибодатлар билан яқинлашишга буюрар эдилар. Аллоҳ таоло айтади:\n“Эй кийимларига ўраниб олган зот, кечанинг кўпроқ қисмида намозда туринг! Кечанинг ярмида туриб намоз ўқинг, ёки ярмидан камайтириб, учдан бирига туширинг. Ёки ярмидан бир оз кўпайтириб, учдан иккисига етказинг. Қуръонни шошмасдан, дона-дона қилиб, ҳарфларини ва тўхташ ўринларини аниқ қилиб, тиловат қилинг” (Муззаммил, 1-4).\nМуззаммил сурасининг илк оятларида Пайғамбар саллаллоҳу алайҳи ва саллам кечанинг бир қисмини намоз учун ажратишга буюрилдилар. Аллоҳ таоло у зотга бунда ихтиёр берди. Хоҳласалар кечанинг ярмини намоз билан ўтказишлари ёки ундан кўпроқ ё камроқ вақт намоз ўқиб чиқишлари мумкин эди. Пайғамбар саллаллоҳу алайҳи ва саллам асҳоблари билан бир йил шу ҳолатда намоз ўқидилар. У зот намозда кўп турганларидан оёқлари ёрилиб кетарди. Аллоҳ таоло ибодатга бўлган жидду жаҳдларини кўргандан кейин уларга енгиллик берди:\n“(Эй Пайғамбар), Раббингиз сизни гоҳо кечанинг учдан иккисидан камроғида таҳажжуд намозида туришингизни, гоҳо кечанинг ярми миқдорида туришингизни, гоҳо кечанинг учдан бири миқдорида туришингизни ва сиз билан бирга асҳобларингиздан бир гуруҳи ҳам ибодатда туришини билади. Кеча ва кундузни Аллоҳнинг ўзи белгилайди ва уларнинг миқдорини ҳам, қанчаси ўтиб, қанчаси қолаётганини ҳам яхши билади. Аллоҳ таоло кечанинг ҳаммасини намозда ўтказиш сизлар учун имконсиз эканини билди. Шу туфайли У сизларга енгиллик қилиб берди. Энди сизлар тунги намозда қодир бўлганингизча Қуръон тиловат қилинглар. Аллоҳ билдики, орангизда беморлик туфайли тунги намозга туролмайдиган кишилар бўлади. Аллоҳнинг ҳалол ризқини талаб қилиб, тижорат қилиш ва ишлаш учун ер юзида юрадиганлар бўлади. Яна Аллоҳнинг калимасини олий қилиш ва динини ёйиш мақсадида Аллоҳ йўлида жиҳодга чиқадиганлар бўлади. Шундай экан, намозларингизда қодир бўлганингизча Қуръон тиловат қилинглар. Фарз намозларни вақтида ўқинглар, зиммангиздаги фарз закотни беринглар ва Аллоҳнинг Юзини умид қилиб, молларингиздан яхшилик ва эҳсон йўлида садақа қилинглар. Нимаики яхши ишларни ва тоат-ибодатларни қилсангиз, қиёмат куни Аллоҳнинг ҳузурида уларнинг мукофотини дунёда қилганингиздан кўра яхшироқ ва савоби улуғроқ ҳолда топасиз. Шундай экан, барча ҳолатингизда Аллоҳдан мағфират сўранглар. Шубҳасиз, Аллоҳ гуноҳларингизни кечирувчи ва сизларга раҳмли зотдир” (Муззаммил, 20).\nТўшакдан туриш, уйқуни ва нафс истакларини енгиш ҳавои нафсга бўйсунишдан қутулиш йўлидаги синов, келажакда бутун дунёга раҳбарликка тайёргарлик эди. Чунки оламга етакчи бўлиш учун руҳий таёргарлик зарурдир. Аллоҳ таоло Ўзининг улкан рисолатини етказиш учун бутун халқлар ичидан уларни танлаб олди. Даъват омонатини уларга топширди. Улардан шаҳидлар олди. Ўша даврда ўнлаб буюк даъватчилар етишиб чиқди. Улар одамларни тавҳидга, ширкдан қутулишга чақирдилар. Бу жуда ҳам улкан масъулият эди. Аллоҳ таоло айтади:\n“У зотларнинг ёнлари хобгоҳларидан (ётар жойларидан) узоқ бўлади. Улар кечалари Парвардигорлари учун таҳажжуд намозларида турадилар, азобдан қўрқиб, савобни умид қилиб, дуо-илтижо қиладилар” (Сажда, 16).\nАллоҳ таоло таҳажжуд намози ва кечалари Қуръон ўқиш ҳақида бундай дейди:\n“Шубҳасиз, тунда қилинадиган ибодатнинг қалбга таъсири кучлироқ ва ундаги сўзлар аниқроқ-тушунарлироқ бўлади” (Муззаммил, 6).\nТунда Қуръон ўқишнинг қалбга таъсири каттадир. Чунки бу пайтда қалб дунё ташвишларидан фориғ бўлиб, зикр ва муножотга тайёр бўлади. Ва бу билан илоҳий ваҳийни қабул қилишга тайёргарлик ҳосил бўлади. Аллоҳ таоло айтади:\n“Эй Пайғамбар, Биз яқинда сизга Улуғ Сўзни туширамиз” (Муззаммил, 5).\nУлуғ сўз Қуръони каримдир. Бу тайёргарлик саҳобалар ҳаётида ўз таъсирини кўрсатмай қўймади, албатта. Улар Аллоҳ йўлида жиҳод қилдилар. Исломга холис хизмат қилдилар. Ҳаётга динни татбиқ этиб, уни бутун оламга ёйиш йўлида улкан фидоийликлар кўрсатдилар.\n Зуҳайлий, “Ат-тафсир ал-мунир”, 7/325-бет.\n Зуҳайлий, “Ат-тафсир ал-мунир”, 7/326-бет.\n “Ал-вало вал-баро”, 171-бет.\n “Ас-сийра ан-набавия ас-саҳиҳа”, 1/160-бет.\nAvvalgi maqolaТафсири муяссар, Нисо сураси, 69-78 оятлар\nKeyingi maqola Жомеъ ал-улум вал-ҳикам шарҳи | 48 | Ўн учинчи ҳадис (1) | Шайх Содиқ Самарқандий


Infinity — пойтахт марказида орзунгиздаги апартаментлар - UzNews.uz\n8 января, 15:12 977 0\nInfinity — пойтахт марказида орзунгиздаги апартаментлар\nШаҳарнинг янги меъморий иншооти — бу Infinity мажмуаси. Бешта осмонўпар бино пойтахтнинг кескин суръатлардаги ҳаёти ва премиум тоифасидаги ҳашаматли тураржой жозибасини ўзида мужассам этган.\nБу кошоналар эгаларининг нафис услуби, новаторча диди ва имижини акс эттирувчи айни мажмуадир. Infinity меъморчилиги — бу шакл ва материалларнинг ўзаро мураккаб ҳамоҳанглиги, майинлик, софлик ва чексизликнинг бирлигидир.\nБешта 12–17 қаватли бинолар, охирги қаватлардаги ажойиб манзарали пентхауслар — ушбу лойиҳанинг гўзаллиги ва функционаллигини муносиб баҳолай олувчи муваффақиятли ва замонавий инсонлар учун. Infinity'нинг бешта биноси бешта унсурнинг тимсоли бўлиб хизмат қилади: сув (Aqua), тупроқ (Terra), ҳаво (Aer), олов (Ignis) ва руҳ (Spiritus) ва шуларга мувофиқ ўз номини олган. Иншоотлар йирик савдо-кўнгилочар маркази билан пухта ўйланган ягона композицияни яратади.\nInfinity Тошкентнинг қоқ марказида, йирик Абдулла Қодирий ва Истиқбол кўчалари кесишмасида, «Тошкент» метро бекатидан 3 дақиқалик масофада жойлашган. Бу ҳаёт учун ажойиб ва ривожланган жой. Қулай транспорт қатнови ва кўпсонли савдо нуқталари, мактаблар, университетлар, ижтимоий овқатланиш жойлари ва шаҳарнинг бошқа малоҳатлари бу ердаги ҳаётни барча ёшдагилар учун янада қулай ва шинам қилади.\nМажмуанинг мукаммал инфратузилмаси сифатли хизматга бўлган эҳтиёжингизни қондиради: биноларнинг биринчи қаватларидан супермаркет, банк бўлинмалари, шинам кафе ва ресторанлар ҳамда маиший хизмат нуқталари жой олади. Infinity холли — бу юмшоқ ва қулай курсилар қўйилган меҳмонлар жойини, консерж хизмати ва лифт ҳудудини ўз ичига олувчи йирик майдон.\nInfinity'да энг юқори даражадаги ҳаётни таъминлаш учун барчаси муҳайё. Уйдаги маиший масалалар тезкорлик билан ва профессионал тарзда бажарилиши учун, юқори сифатли консерж хизмати ходимлари почта жўнатиш ёки қабул қилиш, меҳмонларни кутиб олиш, чипта ёки ресторанга жой буюртма қилиш, шунингдек, такси ёки уста чақиришда сизга мамнуният билан кўмаклашишлари мумкин ва зарурат бўлган вақтда, албатта, сиз билан боғланадилар.\nАпартаментлар энг илғор қулайлик тизимлари билан жиҳозланади: совитишнинг мультисплит тизими, ҳароратни назорат қилиш датчиги ўрнатилган иситиш тизими ва замонавий уй-жойнинг бошқа афзалликлари, кириш жойларида тезкор шовқинсиз лифтлар, бутун мажмуа бўйлаб эса — видеокузатув камералари ўрнатилади.\nКошоналарнинг аклиф қилинаётган тарҳ (планировка)ларнинг хилма-хиллиги харидорларга ўзлар учун энг мақбул бўлган вариантни танлашга имкон беради. Майдоннинг қисмларга тўғри бўлинганлиги ҳар бир апартаментда ҳаёт учун қулай ва функционал муҳит яратади ва турли хил дизайнерлик ечимларини амалга оширишга йўл очади.\nCall-марказ: +998 78 888 18 88\nТелефон рақами: +998 78 888 18 88\n22 апреля, 12:16 703 0\n22 Апреля, Четверг 447 0


Пенсионерларнинг пулини “нишонга олган” раҳбарга нисбатан жазо муқаррарлиги таъминланди\n12:21 / 08.10.2016\n“Сувоқава” корхонаси Яккабоғ тумани филиали бошлиғи Т.Тўлқинов туман почта алоқа тармоғи масъул ходимлари билан тил бириктириб, пенсионерларни “нишонга олди”. Бу ҳақда “Ҳуқуқ” нашри ёзмоқда.\n“Сувоқава” туман филиалида ҳам, почта алоқа тармоғида ҳам қонунга зид равишда назорат-касса машинаси ўрнатилмаган эди. Шундай бўлсада, Т.Тўлқинов пенсионерларнинг пенсия пулларидан сохта квитанциялар орқали ичимлик суви учун ҳақ олинишини йўлга қўйди. Унинг бу иши СВОЖЖДЛҚК департаментининг Яккабоғ туман бўлими томонидан фош этилди.\nЎтказилган текширув жараёнида пенсионерлардан 2013 йилда 17 млн 541 минг сўм, 2014 йилда 17 млн 541 минг сўм, 2015 йилда эса 11 миллион 50 минг сўм, жами 46 млн 560 минг сўм миқдоридаги нақд пул ушлаб қолинганлиги, бу сумма назорат-касса машинаси орқали кирим қилинмасдан, кўп миқдорда хизмат кўрсатиш қоидалари бузилганлиги маълум қилди.\nТ.Тўлқиновга нисбатан жиноят иши қўзғатилиб, суд ҳукми билан жазо муқаррарлиги таъминланди.\nжазо жиноят “Сувоқава”


Эмизикли ва ҳомиладор аёллар косметикаси қандай бўлиши керак?\nБаъзи ҳомиладор ва эмизикли аёллар тирноғини ўстириб, катта одам дош бериши қийин бўлган ўткир ҳидли атир-упалар суриб олади.\nБунинг она сутига, у орқали болага ҳеч қандай таъсири йўқми?\nГулнора ҲОДИЕВА, олий тоифали педиатр:\nБу илмий жиҳатдан исботланмаган. Аммо унутмаслик керакки, ҳар нарсанинг меъёри ва вақти бор. Чақалоқ она ҳидини танийди. Ортиқча сепилган атир болани безовта қилиши мумкин. Тўлиқ табиий маҳсулотлардан тайёрланмаган упа-элик эса аллергияга мойил ҳомиланинг таъсирчанлигини оширади. Соч бўёғига келсак, у она териси учун биринчи ўринда хавф туғдиради. Сунъий бўёқлар соч илдизида тўпланиб бориб, ҳатто саратон касаллигини пайдо қилиши ҳам мумкин. Чунки бош қанча ювилган тақдирда ҳам ранг тўлиқ кетмайди, унинг бир қисми бош терисига сўрилади.\nТирноқ ўстириш ҳақида гапирмаса ҳам бўлади. Узун тирноқлар бола парваришидаги аёл учун умуман мос келмайди. Фарзандингизнинг кийимларини алмаштириш, уқалаш ёки чўмилтириш вақтида терисига зарар етказиб қўйишингиз ҳеч гап эмас.\nҲомиладор ва эмизикли аёлдаги ҳар қандай ўзгариш болага ҳам таъсир қилади, албатта. Шуни ҳисобга олиб, оналарга пардоз воситаларидан бутунлай воз кечмаган ҳолда уларни бироз қисқартиришни, имкон қадар табиий маҳсулотлардан фойдаланишни маслаҳат бераман.\nЎҚИНГ: Эрозия бўлса ҳам ҳомиладор бўлишим мумкинми?\nБош саҳифа » Савол-жавоб » Эмизикли ва ҳомиладор аёллар косметикаси қандай бўлиши керак?


Ўзбек матбуоти яна оғзига мум тишлади\nЗикрилло Ишонч Андижон воқеаларининг ўзбек оммавий ахборот воситаларидаги инъикосини мамлакат жамоатчилиги интиқлик билан кутди. Ўзбекистон ОАВ бу воқеалар тўғрисида бир неча сатрдан иборат расмий ахборот билан чекланди, холос.\nКўпчилик фуқаролар Андижондаги воқеаларнинг Ўзбекистон ОАВ да ёритилиши тўғрисида худди шундай фикрлар билдирмоқда.\nЖурналист Шароф Убайдуллаевнинг сўзларига қараганда, у Ўзбекистон ОАВда Андижон воқеаларнинг акс-садосини кўрмаган.\n“Бутун дунё матбуоти диққат марказида бўлган бу воқеаларни ўзбек матбуоти ҳали ҳам тўла ҳис қилгани йўқ. Шу кунларда бу фожеаларнинг изини ўзбек матбуотидан топа олмаймиз”, - деди Ш.Убайдуллаев.\nУнинг фикрича, радио ва телевидение мазкур фожеанинг асл илдизларини, исёнга олиб келган сабабларни, туб моҳиятини ўз вақтида таҳлилий равишда ёритиб бериши керак эди.\nМустақил журналист Алимардон Аннаевнинг таъкидлашича, ҳар доимгидек Ўзбекистон ОАВ оғзига мум тишлагандек жим турган.\n“Бундай фаолиятсизлик ортида 15 йил давомида олиб борилаётган қатағон сиёсати, ҳозирги мавжуд тузум ётибди. Бу тузум ўз ҳокимиятини сақлаб қолиш учун тиш-тирноғи билан қилаётган ҳаракатлар матбуотимизни шу куйга солди”, - деди А.Аннаев.\nУнинг айтишича, ўзбек матбуотининг бундай хатти-ҳаракати қўрқоқлик ва маддоҳликдан даракдир. Аслида Ўзбекистон ОАВси тинч аҳолини ҳарбий машиналарда бостиришга, уларга қарата ўт очишга фатво берганлар ким эканини элга маълум қилиши керак эди.\nЎзбекистон ОАВда Президент Ислом Каримовнинг 13 май куни Андижонга боргани қисқача айтилди, холос. Аммо бу ердаги можарони ҳал қилиш йўлида қандай аниқ чоралар кўрилгани ҳақида лом-мим дейилмади.\nРасмий маълумотларда ҳалок бўлганлар сони 9 та, ярадорлар эса 34 киши экани айтилган бир пайтда воқеанинг асл гувоҳлари фожеа кўлами анча кенг эканини баён қилди.\nРоссия телеканалларининг Андижон воқеалари ҳақидаги янгиликлари эфирга узатилаётган пайтда улар узиб қўйилиб, ўрнига манзарали ёки кўнгилочар кўрсатувлар жойлаштирилди.


Исломда мажбурий тўлов турлари / Ислом молияси\nHome Бошланғич билимларИслом иқтисодиёти\tИсломда мажбурий тўлов турлари\nИслом иқтисодиётиУмумий масалалар\n08.04.2020 1289 views\nЗакот – мусулмонларга фарз қилинган молиявий ибодатдир. Закот, мулкдорларнинг йўқсиллар олдидаги қарзи бўлиб, бир йилда бир марта муайян даража – нисобга* етган ва закот тўланадиган** мол-мулкининг 2.5%ни эҳтиёжмандларга бериш орқали амалга оширилади.\nУшр калимаси арабча сўз бўлиб, ўндан бир деган маънони билдиради. Ушр деҳқончилик ва боғдорчилик маҳсулотларининг закоти. Яъни ҳосил йиғилган пайтда унинг ўндан бирини ёки ўндан бирнинг ярмини Аллоҳ учун шариат кўрсатган тарзда адо этиш фарз бўлади.\n“Экин мева берганда ундан енгиз ва йиғим-терим пайтида экиннинг ҳаққини беринг”. (Анъом, 141).\n“Дарёлар ва булутлар суғорган ҳосилдан ушр берилади, туя билан суғорилган ҳосилдан ушрнинг ярми берилади”. (Муслим ривояти).\nДемак, агар ҳосил ёмғир, сел, дарё, чашма, кўл сувлари каби ўзи оқиб келадиган сувлар билан суғориладиган бўлса ўндан бир, агар сувни ташиб келиб ёки сотиб олиб, меҳнат билан суғориладиган бўлса, ўндан бирнинг ярми, яъни ҳосилнинг йигирмадан бири миқдорда закот берилади***.\nУшрнинг одатдаги закотдан фарқи шуки, бу ерда йил ўтиши шарт қилинмайди. Балки ҳосил йиғилган куни ушр чиқариш вожиб бўлади. Агар ер бир йилда бир неча марта ҳосил берса, шунча марта ушр берилади.\nФитр (фитр садақа)\nФитр – Рамазон ҳайити намози вақти киргунча ҳар бир мусулмон томонидан муайян кишиларга (яъни закот олиши мумкин бўлган тоифаларга****) бериладиган, миқдори белгилаб қўйилган мажбурий садақадир (уламолар фитр садақасини Рамазон ҳайити куни ҳайит намозидан олдин бериш афзал дейишган).\nЎзи ва аҳли оиласининг кунлик егулигидан ортиқча нарсаси бўлган киши гарчи моли закотга етмаган бўлса ҳам фитр садақасини бериши вожиб бўлади. Закотдан фарқли ўлароқ, кишининг зиммасида қарзи бўлиши ҳам уни фитр садақасини беришдан ман қилмайди. Фитр садақаси ҳар бир юртда кенг истеъмол қилинадиган озуқа маҳсулотларидан чиқарилади. Масалан, бизда буни буғдой, гуруч, ун, майиз, ёғ, гўшт кабилардан чиқарса бўлади. Фитр садақаси ҳар бир киши учун кўрсатиб ўтилган егуликларнинг биридан бир соъ (2040-3000 грамм) миқдорида чиқарилади. Фитр садақасининг қийматини, яъни, егуликнинг ўзини эмас, унинг пулини бериш ҳанафий мазҳабига кўра жоиз.\nУшбу садақа, Аллоҳга шукр изҳори, Рамазон рўзасини тутишда йўл қўйилган хато-камчиликларни тўлдирувчи, ҳамда йўқсилларни хурсанд қилувчидир.\nШариатда буюрилган маълум бир амал ўрнига мол сарфлаш «фидя» дейилади. Масалан, Рамазон ойи рўзасини ўта қарилик ёки тузалмас касаллик туфайли тута олмайдиганлар (ёки уларнинг яқинлари) бунинг учун фидя берадилар.\nФидя бир камбағалнинг бир кунлик ўртача тирикчилигини таъминлайдиган овқат миқдори бўлиб, унинг ҳажми таом ёки унга тўғри келадиган пул бирлигида белгиланади (бунда ҳар бир жойнинг иқтисодий-маиший шарт-шароитидан, урф-одатидан келиб чиқилади). Ҳар кунлик фидянинг миқдори фитр садақаси миқдоричадир.\nКаффоратни адо қилиш, фарз бўлган Рамазон рўзасини қасддан бузганда вожиб бўлади (бунда рўзанинг қазоси ҳам тутилади). Каффорат вожиб бўлган одам қул озод қилишга (бу қоида қулдорлик замонлари учундир) қодир бўлмаса, пайдар-пай (яъни орасини узмасдан) икки ой рўза тутиши, бунга ҳам қодир бўлмаса олтмиш мискинга таом бериши шарт. Ҳар бир мискинга бир мудд (1843 грамм) миқдорида таом беради.\nКаффорат, Рамазон рўзасини тутиш даврида сабрсизлик қилгани учун тарбия чораси бўлиб, у билан гуноҳкор кишига гуноҳини ювиш имкони берилади, ҳамда мискинларга яхшилик қилинади.\nҲанафий мазҳаби бўйича қурбонлик қилиш ҳур, оқил, муқим***** ва закот нисобига молик бўлган мусулмон шахсга вожиб амалдир. Қурбонлик вожиблигига далиллар:Аллоҳ таоло «Кавсар» сурасида: «Албатта, Биз сенга Кавсарни бердик. Бас, Роббингга намоз ўқи ва жонлиқ сўй», деган. Уламоларимиз ушбу ояти каримадаги «намоз»дан мурод, ийди қурбон намози, «жонлиқ»дан мурод қурбонликка сўйиладиган ҳайвон, деганлар. Қурбонликнинг гўштидан 1/3 (учдан бири)ни муҳтожларга бериш тавсия қилинган.\n«Маҳр» ақди никоҳ ёки эр‑хотинлик қилиш баробарида аёл ҳақдор бўладиган нарсанинг исмидир. Маҳр турли номлар билан номланади. Қуръони Каримда унга нисбатан «садоқ», «садақа», «ажр», «фарийза», «ниҳла» исмлари ишлатилган (бизда «маҳр» номи билан машҳур). Аллоҳ таоло «Нисо» сурасида қуйидагича марҳамат қилади: «Аёлларга маҳрларини кўнгилдан чиқариб беринг» (4 чи оят). Бу шаръий ҳукм келинларни ҳурматлаш ва тақдирлашнинг ажойиб кўринишидир.\nМаҳр бериш фарз амал ҳисобланади. Ҳатто шундайки, келин-куёв ўзаро келишиб, иккимиз ҳам розимиз, бу ҳукмга амал қилмай қўяверамиз, дейишга ҳам имконлари йўқ. Агар билимсизлик оқибатида ёки бошқа сабабларга кўра маҳр белгиланмай, никоҳланиб кетган бўлсалар ҳам, кейин барибир маҳр берилиши керак. Ҳаттоки, эр маҳрни беришдан олдин вафот этиб қолса ҳам, меросхўрлари маҳрни адо этишлари лозим бўлади. Аёл маҳрни олганидан кейин уни нима қилса ўзи билади, эрига қайтариб берса ҳам ўзининг иши.\nМаҳр пул бўлиши шарт эмас. Кийим, тақинчоқ ёки шунга ўхшаш мулк бўладиган ва ҳалол нарса бўлса жоиз. Куёв тараф ўн дирҳам ёки унинг қийматидаги нарсани бериши лозим******.\nБир одам, шариат бўйича шарт бўлмаган, аммо маъсият ҳам бўлмаган бирор ишни, Аллоҳга қурбат ҳосил қилиш ниятида ўзига лозим қилиб олишига, назр деб аталади. Мисол учун, Аллоҳ учун фалонча сўм садақа қиламан ёки Аллоҳ учун уч кун рўза тутаман, ёки бирор унчалик тўғри бўлмаган амални (масалан кўп гапиришни) бугундан бошлаб бошқа қилмайман каби. Назр, уни қилишни ўзига лозим қилган киши учун вожиб амал ҳисобланади.\nҚарз (қарзи ҳасан)\nҚарз, кимдир фойдаланиши ва қайтариб бериши учун берилган маблағдир. Албатта қарздор қарзини ваъда қилинган кунда ёки иложи бўлса ундан олдинроқ қайтариши керак. Олган қарзини мол-мулкини сотиб бўлса ҳам узиши шарт, чунки қарзни тўлашга қодир бўла туриб уни ўз вақтида тўламаслик ҳаром. Қарзни узиш зарурлиги исломда шу қадар кучли таъкидланганки, қарздан қутилиш учун садақа ёки закот сўрашга ҳам изн берилган. Чунки бу масала нафақат молиявий, балки маънавий мажбуриятдир.\nНоқонуний йўллар билан топилган даромад\nНоқонуний, яъни шариатга зид равишда топилган даромад тўлиғича хайрия ишларига йўналтирилиши лозим, яъни шундай даромад орттирган киши ундан ўзига ҳеч қандай манфаат олиши мумкин эмас. Шу билан бирга, ноқонуний йўл билан топилган даромад тўлиғича хайрияга йўналтирилса ҳам бундай даромад топиш ҳаромдир.\nИслом динида хумс ва хараж каби яна бир қанча мажбурий тўловлар мавжуд, аммо бугунги кунда улар қўлланмаётганлиги сабабли, биз улар ҳақида маълумот бермадик.\n* “нисоб” – 85 грамм олтин қийматига тенглаштирилган;\n** яъни ҳожати аслия каби закот тўланмайдиган мулкдан ташқари бўлган.\n*** Шу айтилганларга кўра агар деҳқон даласини ёмғир, сел, дарё, чашма сувлари каби ўзи оқиб келадиган сувлар билан қийинчиликларсиз суғориб ҳосил олган бўлса, унда ўндан бир миқдор (яъни 100 тоннадан 10 тонна) маҳсулотини ушр қилиб беради. Агар ҳосилини кўп меҳнат билан суғорган бўлсан, масалан сувни ташиб келиб суғорган бўлса, ушрнинг ярмини (яъни 100 тоннадан 5 тоннасини) беради.\n**** бу тоифалар “Тавба” сурасининг 60-оятида зикр қилинган;\n***** Ҳанафий мазҳаби бўйича мусофирга қурбонлик қилиш вожиб эмас;\n****** Жобир розияллоҳу анҳудан ривоят қилинган ҳадиси шарифда, «Расулуллоҳ соллаллоҳу алайҳи васаллам: «Ўн дирҳамдан оз маҳр йўқ», – деганлар» (ўн дирҳам бир динорга, бир динор эса закот нисобининг йигирмадан бири, яъни 4.25 гр.тиллага тенг қийматдир).\nZakotЗакотИслом молиясиҚарзи ҳасан